IDEKOk adimen artifiziala eta doitasuna jarri ditu datozen 4 urteetarako lehentasunezko ardatz - Ideko\nPlan estrategiko berriaren esparruan, zentro teknologikoak hurrengo laurtekoan aurre egingo dien ikerketa erronkak zehaztu ditu.\nBiki digitalek, fabrikazio gehigarriak, robotikak, osagai aktibo eta adimendunek eta sektore estrategikoetarako fabrikazio prozesuek osatzen dute lehentasunezko eremuen zerrenda.\nIdentifikatutako lerro guztiek ingurumenaren iraunkortasunaren ikuspegia eta ekonomia zirkularraren printzipioak jasoko dituzte.\nFabrikazioaren eraldaketei aurrea hartzeko eta industriaren beharrei erantzuteko, IDEKO zentro teknologikoak datozen lau urteetarako ikerketa plan berria ezarriko duten ildo estrategikoak zehaztu ditu.\nZehazki, Fabrikazio Aurreratuan espezializatutako eta BRTA Aliantzako kide den erakundeak manufacturing-ari aplikatutako adimen artifiziala, doitasun makinak eta prozesuak, simulazioa eta biki digitalak, osagai aktiboak eta adimendunak, pieza eta sektore estrategikoetarako prozesuak, robotika eta fabrikazio gehigarria jarri ditu hurrengo laurtekoan lehentasunez aurre egin beharreko zazpi ikerketa erronka gisa. Zeharka bada ere, erronka horiek guztiek ingurumenaren iraunkortasunaren ikuspegia eta ekonomia zirkularraren printzipioak txertatuko dituzte.\n“Gure sektorearen ingurumen inpaktua beste arlo batzuena baino txikiagoa da, hala nola, industria kimikoarena edo altzairutegiena, baina ingurumena zaintzeko sentsibilitate handia dugu, eta zazpi erronketako bakoitzean iraunkortasunari eta ekonomia zirkularrari lotutako helburuak definituko dira. Lehengai gutxiago kontsumitzen duen mekanizazio prozesu bat garatzeko gai bagara, gure bezeroen kostuak murrizten ariko gara, baita karbono aztarna ere”, azaldu du Rafa Lizarralde IDEKOko ikerketa zuzendariak.\nIDEKOren Plan Estrategiko berriaren esparruan garatua, erakundearen ikerketa planak bezeroen lehiakortasuna areagotuko duten irtenbideak sortu nahi ditu, negozio lerro berriak eta balio kateko eragile berriengana hurbiltzeko aukera emango duten produktuak sortuko dituzten teknologiak.\n“Funtsean, gure bezeroen makina eta sistemetan integratuko diren teknologiak garatu nahi dira, gehiago eta hobeto fabrikatu ahal izateko. Bigarrenik, negozio berriak sor ditzaketen teknologiak sortu nahi ditugu, eta, azkenik, bezero berriengana hurbildu nahi dugu. Garatzen dugun guztia gure bezeroak lehiakorragoak izan daitezen da, teknologikoki diferentzialak diren elementuen bitartez", zehaztu du Lizarraldek.\nAukera berriak, giza kapitala eta espezializazioan arreta jartzea\nIDEKOren ikerketa plan berriak fabrikazio aurreratuaren espezializazioan sakontzen du, baina berrikuntzak ditu etorkizuneko erronkei erantzuteko eta eraginkortasunak markatutako irtenbideak eskaintzeko.\n"Plan honek jarraipena ematen dio fabrikazio industrialerako teknologia aurreratuak garatzeko dugun bokazioari; izan ere, gure arrakastaren arrazoietako bat da manufakturingeko gure espezializazioan etengabeak izan garela, baina berrikuntza garrantzitsu bat du: zeharkako erronkak definitzea, diziplina anitzeko taldeak sortzen ari garenontzat, esparru desberdinetako profesionalak foku komun batean pentsatzen eta lan egiten jartzeko asmoz. Ikuspegi berri horrekin, gure helburua da eraginkorragoak izatea ezagutza sortzeko eta merkatura transferitu daitezkeen irtenbideak garatzeko, ikerkuntzan bikaintasuna lortzeko”, Lizarralderen esanetan.\nLehentasunezko ardatzen aukeraketa bat dator administrazio publikoen eta, bereziki, Eusko Jaurlaritzaren estrategia teknologikoarekin: “Euskal Administrazioa kontuan hartzen dugu gure ikerketa planean. Hautatzen ditugun teknologiek zentro gisa eboluzionatzen eta hazten laguntzen digute, baina Euskadiko errealitateari ere begiratzen diote eta industria sareari ekarpen bat egitea bilatzen dute”, Lizarraldek gaineratu duenez.\nGainera, ikerketa-plan horrekin, IDEKOk garapenerako tresna propio bat izateaz gain, giza kapitala gaitzen eta industriara transferitzen ere laguntzen du.\n“Gure planak, halaber, industriari eta merkatuari buruzko ikuspegia duten profesionalak prestatu nahi ditu, eta enpresara transferitzea erraztu. Makina-erremintari eta industria fabrikazioari buruzko prestakuntzan ari diren profesionalen pertzepzioaren bilakaera gertatzen ari da, digitalizazioari eta informazioaren eta komunikazioaren teknologiak, ikusmen artifiziala, robotika edo datuen analisia sartzeari esker. Belaunaldi berrien aldetik erakargarritasunaren eta interes teknikoaren pertzepzioan lekua berreskuratzen ari gara. Garatuko ditugun teknologiak erakargarriak dira une honetan prestatzen ari diren gazteentzat", arrazoitu du Ikerketa zuzendariak.\nIDEKOren ikerketa-plan berriak inbertsioak egitea ere ekarriko du, saiakuntza banku eta laborategi gisa dituen gaitasunak indartzeko.\n“Ez da inbertsio berezirik egin beharko, baina indartze inbertsioak egingo ditugu dagoeneko garen horretan aurrera egiteko, eta bereziki indartuko gara Adimen Artifizialaren esparruan; izan ere, orain arte izan ditugunak ez bezalako profil espezifikoekin indartuko den talde bat dugu, datu-analista eta matematikari gisa. Erreferentziazko erakundeekin aliantzak eta lankidetzak ere ezarriko ditugu, gure gaitasunak osatzeko", ondorioztatu du adituak.


Garbi elkarteak Ortzaizeko Saint-Michel eskolaren eraikinaren jabe izaten segituko du | Euskal Herria | KAZETA\n2021 ABEN. 11 - 08:40h\nGarbi elkarteak Ortzaizeko Saint-Michel eskolaren eraikinaren jabe izaten segituko du\nBaionako epaitegiak Garbi elkarteak 2018an harturiko erabaki bat deuseztatu du. Hain zuzen, elkarteak Ortzaizeko Saint-Michel eskola eraikin katolikoen jabea den Apec elkartearen esku utzi nahi zuen.\nGarbi elkarteak Saint-Michel eskola kudeatzen duen egituraren esku uzten du, urririk. © Bob EDME\nIragan azaroaren 22an Baionako auzitegiak 2018ko urriaren 21ean Garbi elkarteak antolatutako ezohiko biltzar nagusian harturiko erabakia bertan behera utzi du. Hain zuzen, garaian, Saint-Michel eskolaren eraikina eraikin katolikoen jabea den Apec elkartearen esku utzi nahi zuen, urririk. Horiek horrela, berriz ere, justiziak, 2015ean Etchebestia etxearekin gertatu bezala, arrazoia eman die Grazi Etchebehere eta Garbi elkarteko kideak ere diren beste hamaika ortzaiztarrei.\nEpaitegiak uste du elkarteak harturiko erabakia bere estatutuen kontrakoa dela. Bere iritziz, «elkartearen helburua hezkuntza herrikoia eta ez erlijiosoa bermatzea edo bultzatzea da», eta beraz, xede horiek «ez dira ez laikoak ezta erlisionedunak ere».\nHorrez gain, justiziaren aburuz, erabakia «baliogabetasunez beteta dago bozka eskubideen abusuagatik». Gainera, pentsatzen du elkarteko kideek «informazio okerrak» zabaldu dituztela.\nEpaiak erabakiaren kontra jo duten kideak lasaitu ditu. Azken hauek Garbi bulegoko kideei leporatu diete Saint-Michel eskola eta elkartearen arteko «nahasketa» egitea eta elkarteko beste jabegoen zaintza baztertzea. Fermuki pentsatzen dute 1950an dohaintza bidez emandako ondasun hauek interes orokorrarentzat erabiliak izan behar direla eta ez Elizarentzat. Ikusi den bezala, justiziak horiekin bat egin du.\nKolektiboak Ortzaizeko Herriko Etxearen babesa lortu nahi luke eta Garbi elkartean kide berriak erakarri. Gaur egun, Garbi elkarteak 46 kide ditu.


«Gertatu den guztia erlatibizatzen saiatu gara eta guk beti esan dugu gu ez gaudela okerren» | Musikharia | IRRATIA\n2021 MAR. 04 - 08:41h\n‘Plastic drama’ diskoa, taldearen laugarrena, 2020ko abuztuan kaleratu zuen Belako taldeak. Urte zelebrea izan dute eta, ‘Tie me up’ kantua atera zutela urtebete pasa denean, MusikHaria saioan izan dira azken lanari buruz eta horren inguruan egin denari buruz hitz egiteko.\nNAIZ kontzertuetan aurkeztu ziguten ‘Plastic drama’ diskoa Belako taldekoek. (Gaizka PEÑAFIEL)\n«Zeinen zoriontsu ginen ‘Tie me up’ atera genuenean», gogoratu dute Josu Billelabeitia eta Lander Zalakainek elkarrizketa hasi eta segituan. Izan ere ohiko moduan egin bazituzten gauzak, 2020ko maiatzerako aurreikusten zuten ‘Plastic drama’ diskoa. «Urtarrilean diskoa bukatuta zegoen eta oso pozik ginen lana prest genuelako. Bi astez itxi ziguten, gero beste bi astez luzatu… Uste genuen hilabete gutxiko gauza izango zela, baina, tira, oraindik ere segitzen dugu egoera honekin».\nSingleak kaleratzen joan ziren harik eta abuztuan diskoa kaleratu zuten arte. Bigarrena etorri zen ‘The Craft‘ kantuan «Orain da garaia, gurea da botera» esaten zuten eta atzera begira gauza bereziak egiteko urtea izan dela kontatu digute: «Sergiok, managerrak, beti esaten digu diskoa ez dela sekula abuztuan atera behar eta hori ere egin genuen. Justu abuztu-irailetik aurrera bira moduko zerbaiten hasiera zetorren eta diskoa argitaratzeko erabakia horren harira hartu genuen. Baina dena ondo lotu behar izaten da. Hiru plan geneuzkan: abuztuan atera, irailean edota 2021ean. Eta hori guztia nola izango ote zen zalantza handiak izan genituen, baina pozik gaude», kontatu digu Zalakain bateria-jotzaileak. Gainera, BMG diskoetxearekin atera dute eta mundu mailako irteera izan zuen diskoak.\nAurretik, ordea, auto-zinemetako bira ere egin zuten eta berriz errepikatuko luketen galdetuta, erantzuna erdibidekoa izan da: «Errepikatuko genuke baina izandako esperientziagatik. Autokarabanak hartu, argi ekipo guztia bertan, familiakoak ere laguntzen… Konboi baten pare joaten ginen batera eta bestera. Zirku ibiltari bezala ibili ginen. Esperientzia sekulakoa izan zen, auto-zinemak berak ere bereziak dira eta toki arraroetan jotzea asko gustatzen zaigu, baina ekonomikoki… Zero bat da», hasi da Josu Billelabeitia gitarra-jotzailea. Horri halako zerbait egiteak eskatzen duen lana gehitu behar zaio ordea: «Berriz ere kontzertuak ematea eta abar sekulakoa izan zen, baina aurreko hilabeteak erokeria bat izan ziren, sekulako marroian sartu ginen eta, zorionez, oso ondo atera zen. Hiru egunetatik lehendabiziko hartan urduritasuna etxean utzi eta uretara buruz jauzi egin genuen. Distantziatik ikusita, poz handiz gogoratzen ditut egun horiek. Lauok guztiz murgilduta ginen proiektuan eta ongi atera zen», gogoratu du Zalakainek.\nBira horretan dokumentala grabatu zuten eta printzipioz 2021eko uda aurretik kaleratzeko asmoa dute eta ahalik eta zabalkunde handiena izan dezan nahiko lukete, jendeak ikusteko zer nolako lana egin zuten. «Baina denen artean adostu behar dugu data eta ea noiz kaleratzen den. Guk lehen ikustaldia egin genuen eta indartsua dela esan daiteke. Martxoan hasi eta urria arte egindako bidea ikusiko da bertan. Disko prestaketa, auto-zinemena, diskoa atera eta gero etorri zen guztia… Eta hori guztia bai, baina gu nola garen ikusiko da, gertutik ikusiko gaituzue. Inplizituki ikusiko da New Yorken egon ginenetik gaur arte guztia nola aldatu den, egin behar izan ditugun malabarak… Baina ez da drama bat izango, modu goxoagoan aurkeztuko dugu guztia. tonu familiarra ematen saiatu gara», kontatu digute Belako taldekoek.\nEz da erraza 2020an bizi izandakoa modu goxo batean kontatzea baina Zalakainek gogoeta bat ere egin du horren inguruan: «Gertatu den guztia erlatibizatzen saiatu gara eta guk beti esan dugu gu ez gaudela okerren. COVIDarekin izan ditugu gorabeherak, Josuk eta Lorek esaterako pasa dute, baina sano gaude eta gure ingurua ongi daukagu. Entzun eta jakin ditugun guztiak jakinda, ez gaude kexatzeko. Eta, horrez gainera, musika eszenan gu zortedun sentitzeko moduan gaude. Diskoa atera eta bira moduko bat egin dugu eta komunikabideen babesa ere sentitu dugu. Hau duela 6-7 urte pasa izan bazen, auskalo zer gertatuko zen Belakorekin. Horregatik halakoetan beti gogoratu behar dugu hasiberriak direnak eta talde txikiagoak-edo direnak direla hau guztia benetan pairatu dutenak».\nKontzertu berriak laster\nHogeita bat kontzertu eman dituzte 2020ko abuztuan hasi eta Sopelako Kurtzion emandako azkenera arte. Dena dela, egoera normal batean, bikoitza edo gehiago emango zituzten. Bereziki atzerrian zuten jarrita fokua eta Reading edota Leeds bezalako jaialdietan egotekoak ziren, oholtza nagusian gainera. Inglaterra eta Alemanian data gehiago ere bazituzten eta galdutako data horiek 2021ean ez bada 2022an mantentzea espero dute, bazituztelako garrantzitsuak ziren kontzertuak tartean. Baina kontrara, Euskal Herrian asko jotzeko aukera izan dute, aspaldiko gehiena. «Berezia da etxean jotzea, batzuetan bereziegia. Eta horrek arraro sentiarazten gaitu, gelditu beharra sentitzen dugu batzuetan. Etxean normalean bira amaierako kontzertuak ematen ditugu, gaztetxeetan, gertuko tokietan, etxekoak eta gertu sentituz. Mimo handiz zaintzen ditugun kontzertuak dira eta akaso urduriago sentiarazten digute eta konpromiso gehiago eskatzen digu. Solteago gaude akaso Reading eta Leeds bezalako jaialdi erraldoi horietan eta dagoen kartel guztiarekin. Hemen jotzen dugunetan jendea pozik uzten saiatzen gara eta listoia oso altu jartzen diogu gure buruari», kontatu digute Belakokoek.\nDatozen egunetan Estatu Batuetako SXSW jaialdian online hartuko dute parte. Duela bizpahiru urte bertan izan ziren eta aurten ere Austinera, Texasera, joatekoak ziren. «Estatu Batuetan hamar bat kontzertu eman behar genituen New Yorken eta Austinen. Joatearena bertan behera geratu den arren, hiruzpalau abesti grabatu ditugu zuzeneko moduko bat eginaz eta haiek jaialdian sartu dituzte eta guretzako oso interesgarria da orain zabalkundea emango diotelako gure lanari eta jendeak ezagutzeko aukera izango duelako», esan du Zalakainek. Besteak beste Chris Webber saskibaloi jokalari ohia edota Demi Lovato bezalako musikarien ondoan egongo da Belakoren izena ere.\nEuskal herrian martxoaren 19an emango dute datorren kontzertua, ‘Estaciones sonoras’ jaialdian, Cascanten. «Edukiera txikia duen arren jendea gogoz dagoela ikusi da eta di-da batean sarrera guztiak saldu dira. Irailean edo gehiago kostatzen zen horrelako kontzertu batetarako sarrerak saltzea; egun, ordea, bide berri honetara ohitu gara eta jendea gogoz dagoela ikusten. Ondorioz, guztia salduta dagoenaren kartela zintzilikatzen ari dira hainbat tokitan geroz eta gehiago. Horrek ekarri du artista askok kontzertu bat eman behar zuten tokian bi ematea eta baliteke Cascanten bigarren data bat ere jartzea. Jende ona, toki dotorea, ardo ona, barazki onak… Zer gehiago behar du jendeak hara joan eta gozatzeko?», nabarmendu dute Belakokoek.\nMadrileko La Latina antzokian ere kontzertu bat iragarri dute maiatzaren 30erako eta sarrerak salgai daude dagoeneko. Aurrera begira dituzten asmoak galdetuta, berriz, hau erantzun digute: «Berriz ere entseatzen hasiko gara orain geldialdi moduko honen ostean eta Josuk bozeto batzuk baditu dagoeneko. Hortaz, garen modukoak izanda, gutxien espero dugunean diskoa prestatzen hasiko gara. Eta adi, datorrena, bosgarrena, diskorik onena izango da-eta. Diskoa atera eta erretiratu egingo gara», esan dute barrez Belakoko Landerrek eta Josuk.\nZuzeneko formatu berrira ea ohitu diren galdetuta, badituzte beren gogoetak hala ere musikariek: «Orain dagoen moduan termino medio bat behar da. Hau da, lehen batzuetan parranda giroan eta itsu-itsu joaten ginen kontzertuetara. Orain, ordea, denak formal, ezin trago bat hartu eta bar. Horren eraginez taldeek eduki dezaketen puntu performatiboa galdu egiten da hein batean, publikoaren feedbacka oso desberdina delako. Hartara, musikariak beste modu batean portatzen garelakoan nago eta hobeto jotzen saiatzen garela, akatsak gehiago nabaritzen direlako gaur egun kontzertuak izaten ari diren formatuan. Ikusleak eserita daudenean ez daude hizketan, ez daude koadrilan… edota gorakada hori etortzen zaizunean ezin da nahiko genukeen moduan adierazi. Orain xehetasun guztiei gehiago begiratzen diegu. Baina kulturaren balioa dagokion tokira eramateko bada, bada bejondeigula. Jendeak edukiera txikiagoak direla-eta gehiago ordaintzen du eta hori ere adierazgarria da» esan digute Belako taldekoek.\n«Dena 2020ko urtarrilerako grabatuta genuen eta kantuei bueltak ematen nazkatu egiten zara. Zuzenean jo nahi genuen bai ala bai. Bestalde, bageneukan aukera pandemia pasa arte itxaron eta diskoa kaleratu eta aurrera egiteko. Baina gogoz ginen lana aurkezteko eta antsietate puntu bat ere bageneukan dagoeneko. Ondorioz, gauza bitxi bat gertatu zaigu kantuak aurretik aurkezten ibili garelako: lehenengo aldiz kontzertuetara iritsi garenean jendeak kantuak zekizkiela ohartu gara. Orain arte gure fuerteena zuzenekoak ziren eta orain estudioko lanaren balioak pisua hartu duela konturatu gara eta nolabait ere orekatu egin da zuzenekoaren eta estudiokoaren arteko balantza», kontatu digute Belakokoek.\nPlastic Dramari buruz\nHainbat kantu entzun ditugu Belako taldekoekin elkarrizketa egiterakoan, baina performance eta ‘makarradak’ aipatuta, kanturik zikinena entzun dugu segidan, ‘AKLR’. «Baxuaren erritmo azkarra eta grabatuta dagoen modu guztia oso berezia da hemen. Bi edo hiru baxu desberdin, distortsioarekin eta estereoan grabatuta daude. Bateria bera ere distortsionatuta dago eta estudioan esperimentatzeko polita izan zen kantua. Makarra da baina elegantea», azaldu digu Josu Billelabeitia gitarra-jotzaileak.\nAipatutako kantuaz gainera, diskoari izena ematen dion kantuak, ‘Plastic drama’ abestiak ez du bideoklipik. Gitarra lepotik kendu eta pianoan entzun dezakegu Josu Billelabeitia hemen. «Etxean grabatutako kantua da, estudiotik kanpora grabatutako bakarra», kontatu digute. Jazz estiloko piano doinuak eta groove berezia duten baxu eta bateriak gehituta eta Cris Lizarragaren ahotsarekin orekatzen dute guztia. «‘Plastic drama’ da kanturik desberdinena, ezbairik gabe. Itsas zeharkaldiak egiten diren itsasontzi bateko musika talde batek jo zezakeen kantua da. Baina dekadentea da, Titanic balitz bezala. ‘Vacaciones en el mar’, baina euria egin du. Zure azken oporraldia da», esplikatu du Billelabeitiak. Gainera, kantua entzuten ari ginen bitartean abestia bera grabatu zuten pianoa erakutsi digu musikari mungiarrak. «Kantu dekadentea eta ‘bailongoa’ da, negar egin edota dantza trago bat hartuz, zer egin ez dakizula uzten zaituena», gaineratu du Zalakain tolosarrak.\nGainerako kantuekin zazpi bideoklip eta hitzekin osatutako zortzigarren bat egin dituzte Maria Muriedas eta Iñaki Billelabeitiaren laguntzarekin eta sekulako lana hartu dute. «Itxialdian ginela single gehiago ateratzen hasi ginen, jendeak behintzat zerbait gehiago eduki zezan kantu soilak baino. ‘Plastic drama’-k berak ere eduki behar zuen bideoklipa eta ideia badugu eta baita kaleratzeko asmoa ere baina noiz ez dakigu. Guk ez genuen hau estrategia moduan egin eta zetorren bezala hartu genuen kantuekin bideoak ateratzearena. Hasiera batean astero zerbait kaleratzea pentsatu genuen baina gero denboran luzatu egin zen pandemiarena. Benetako estrategia komertziala izan zitekeen Wuhanen hastea bira. Hura gainera hiri nahiko rockeroa omen da», kontatu digute. Bideoak egiten, ondo pasatzen zutela ere aipatu dute, gauza asko beren artean egiten dituztelako eta jolasten gauza berriak ere ikasten dituztelako bideoen aitzakian.\nGuztiak sarean ikusteko moduan daude eta baita gauza gehiago ere, eduki sortzaile bikainak direlako Belako taldekoak. Errota martxan jarri eta ea ez zaien urik agortzen udaberritik aurrera berriz ere errepidean izateko.\nBi kantu laster argia ikusteko moduan dituztela esan dute SUA taldekoek MusikHaria saioan\nBelako taldeak eskainitako NAIZ Kontzertua, hemen berriro ikusgai


Auto gidariei gomendioak Kilometroak egunari begira - Orio - Karkara.eus\nAuto gidariei gomendioak Kilometroak egunari begira\nKarkara 2014-09-30 08:35\nHainbat ohar Kilometroak egunean trafiko arazoak ekiditeko eta bizikidetza bermatzeko\nKilometroak Jaiari begira dago Orioko Ikastola eta Orioko herria. Urriaren 5ean ospatuko den festa handiak jende asko ekarriko du herrira, eta, hori dela eta, hainbat ohar argitaratu ditu Udalak. Urriko lehen igandean giro ona gailendu dadin eta trafiko arazorik egon ez dadin, ondorengo gomendioak luzatu ditu:\nEgun horretan autoa ez erabiltzea\nAutoak garajeetan sartzea\nAutoan ibili behar duzuela aurreikusten baduzue, aurreko egunean Kilometroen ibilbidetik kanpo aparkatzen ahalegindu. Hau da, Oribarzako bidean, Anibarko Portuan edo Santioerreka auzoan.\nAutopista herritik ateratzeko erabili ahal izango da, baina herrian sartzeko itxita egongo da 8:30etik 20:30era.\nOstiraletik aurrera debekatuta egongo da autoak uztea Abeslari kalean, Arrantzalen, Abaromendin, Antillan, autopista azpian, Mendibeltzeko aparkalekuan, Aita Lertxundin, Ibai Ondon eta tren geltokiaren azpian.\nAutoak Pelotarin, Estropalarin, Eusko Gudarin, hondartza bidean, Dikean eta Oribarzako bidean utzi ahal izango dira.\nLarrialdiren bat izanez gero 112 telefonora deitu edota Orioko udaltzaingora, 943 83 00 28 telefonora.


txintxarri.eus: ETE ligan arituko da Intza Fernandezen Hondarribia\nETE ligan arituko da Intza Fernandezen Hondarribia\nDonostiarrak traineruaren aurka galdu du jaitsierako kanporaketa, eta ETE ligan arituko da Lasarte-Oriako arraunlaria. Denboraldia oso ondo hasi arren, gainbeheran sartu da taldea gero, eta ezin izan dio mailari eutsi. "Oso nekatuta bukatu dugu"\nHondarribia trainerua. Arg.: Hondarribia arraun elkartea\nTxintxarri 2018/09/21 9:55\nGauzak gaizki hasten direnean zaila izaten da buelta ematea. Horixe bera gertatu zitzaion Intza Fernandez herritarraren Hondarribia traineruari. Eusko Tren ligan jarraitzeko kanporaketa jokatu zuen asteburuan Donostiarraken aurka. Bi jardunaldietan jokatu zuten, Bizkaian; larunbatean Bermeon, eta igandean Portugaleten. Hasiera batean, hamar segundorekin zigortu zuten Hondarribiko ontzia, estatxa lehenago askatu zutelakoan. Esan zuten epaileek zigorra bertan behera utziko zutela, baina azkenean ez zen hala izan, eta Donostiako taldea nagusitu zen. Igandean Portugaleten hondarribitarrek ezin izan zioten kanporaketari buelta eman; lan gogorra egin arren, bi estropadak irabazi eta 17 segundoko aldearekin mailaz igo zen Donostiarrak.\n"Larunbatean ez ginen ondo aritu, eta hamar segunduko zigorra jarri ziguten". Hasiera batean esan zieten zigor hori kendu egingo zietela. Edonola ere, zigorrik gabe ere zaila zuten kanporaketari buelta ematea, Fernandezen esanetan. "Baina igandean gogo askorekin joan ginen, zigorra kendu zigutelakoan. Azkenean megafonotik esan zuten ez zela horrela, eta kolpe handia hartu genuen". Estropada egin zuten jakinda oso zaila zutela Donostiarrak kanporatzea. "Ez da aitzakia, estropada txarra egin genuen edonola ere".\nGorabeheratsua izan du denboraldia Fernandezek. Izan ere, lehen urtea du Hondarribiako taldean; aurpegi berri askorekin aurkeztu da trainerua aurten. "Oso ondo hasi genuen denboraldia. Lortu genuen Eusko Tren ligan sartzea, baina gainbeheran sartu gara gero, beste taldeek gora egin duten bitartean. Oso nekatuta bukatu dugu".\nETE ligan hurrengo denboraldia\nOrain atseden hartzeko ordua iritsi zaio Lasarte-Oriako arraunlariari. Urria bukaeran hasiko du hurrengo denboraldia. Hondarribiako traineruan jarraituko du. "Hurrengo urtean saiatu behar gara ligako banderak irabazten, eta berriro aukera izatea Eusko Tren ligan sartzeko".


Dantzaldia jaialdiaren azken emanaldiak | Nontzeberri\nHasiera/ESZENA/Dantzaldia jaialdiaren azken emanaldiak\nDantzaldia jaialdiaren azken emanaldiak\nAurtengo Dantzaldia jaialdiaren azken egunetan gaude, eta hala, Azkuna Zentroan arituko diren bi Dantza Saridun Nazionalekin eta La Fundición aretoan ospatuko den show ibilgarri batekin emango zaio amaiera bere 22. edizioari.\nBihar bertan, azaroaren 25ean, egun berezia izango da, izan ere, Daniel Abreuk (2014ko Espainiako Dantza Sari Nazionala) La desnudez lan saritua egingo du Dácil Gonzálezekin (2019ko Espainiako Dantza Sari Nazionala) batera, Azkuna Zentroko auditoriumean.\nLa desnudez poetika bat da, non bikote batek “elkar maitatzea eta galderarik behar ez duen intimitate bat lortzea zer den” aurkezten duen. Aipaturiko bi dantzariek Hugo Portas musikariak zuzenean interpretatutako soinuak izango dituzte lagun.\nAbreuk Espainiako Dantza Sari Nazionala eskuratu zuen 2014an sorkuntza-modalitatean, eta ikusiko den pieza berak zuzendua, koreografiatua eta interpretatua da. Nazioartean bira handia egin du eta orain Bilboraino helduko da.\nBeste aldetik, datorren astean, abenduaren 4an eta 5ean, jaialdiak David Marques portugaldarra eta haren Dança sem vergonha eramango ditu La Fundicion aretora.\nHorixe izango da azken emanaldia. Ohiko dantza-muntaia bat baino gehiago, show ibilgarri bat da, izan ere, “ikus-entzuleak, zutik eta protagonistari jarraituz, antzokian barrena ibiliko dira, zeina dantzariaren etxe eta estudio ez ezik diskoteka ere bihurtuko baita”.\nBilboko Nazioarteko Dantza Jaialdiaren XXII. edizioa irailaren 23an inauguratu zen, eta aurretik bost ikuskizun programatu ditu, eta guztiak erabat arrakastatsuak izan dira.


TRILOGIA HIPERLABURRA - Urrike Liburudenda\nEz du soberako hitzik. Ez dizu emango deskribapen xeherik, argumentu aberatsik, pertsonaien nortasun konplexurik. Motzera jotzen du beti egileak, mamira, muinera; horregatik bihurtu da Karlos Linazasoro genero laburraren egile goren, zorrotz eta emankorrena.\nUmorearen gama zabala, ironiatik absurdora; gogoeta ustekabekoak, noiz kitzikagarri,noiz sakon pentsatzekoak; mundua hankaz gora jartzen duten burutazioak, zoroak nahiz zuhurrak; sentsibilitate minbera baten aitorpen lotsatiak eta ziri lotsagabeak\nHoriek guztiak topatuko ditu irakurleak liburu hirukoitz honetan, laburrean beti luze eta oparo.\nSé el primero en valorar “TRILOGIA HIPERLABURRA” Cancelar respuesta\nISBN : 9788490275894


Sufritzera kondenatuak - Asier Figueroa - Uriola.eus\nBilbao Basketek ez zuen Teneriferen aurka irabazteko aukerarik izan (86-67)\nSei jardunaldi falta dira ligako fase erregularra bukatzeko eta Bilbao Basketek sailkapenaren putzuan jarraitzen du. “Beltzezko gizonek” duten egutegia ez da batere xamurra eta, teorian behintzat, baikor izateko arrazoi askorik ematen ez duen horietakoa. Egoera larrian daude Mumbruren mutilak eta datorren urtean mailarik gorenean jarriaitzeko hiru garaipen behar izango dituzte.\nHorietako lehenengoa lortzeko Tenerife ez zirudien lekurik aproposena baina lehenengo laurdenean itxura ona eman zuten zuriz jokatu zuten “beltzezko gizonek”, markagailuan goitik bukatu baitzuten (20-23). Baina hortik aurrera Vidorretaren mutilek etxean duten sendotasuna erakutsi zuten, beste hiru laurdenetan hobeak izan ziren, batez ere bigarrenean eta hirugarrenean: 17-9 (37-32 atsedenaldian), 28-15 (65-47) eta 21-20 (amaierako 86-67a). Logikaren pisuak eta bilbotarren akatsek lehia erabaki zuten; daturik esanguratsuenak hurrengoak dira: Huertas eta Fitipaldoren artean Bilbao Basketek adina asistentzia banatu zituzten, hamaika (Tenerifek guztira 18) eta bere taldearen ia puntuen erdia sartu zuten (24 lehenak, 18 bigarrenak). Bi joiko antolatzaileek aise menderatu zuten lehiaren erritmoa. Guerra (14 puntu) eta Shermadinik (12 puntu) ere norgehiagoka oso ona jokatu zuten.\nBilbao Basketen erreferentzia beste behin (bere selekzioarekin lesionatu ez balitz taldearen egoera zein izango zen pentsatzea fikziozko ariketa da) Ondrej Balvin izan zen. Txekiarrak 14 puntu, 5 errebote, 2 asistentzia eta 18ko balorazioa lortu zituen. Jenkinsek 11 puntu lortu zituen eta bai Hakanson baita Miniotasek ere, 8na puntu (bigarrenak 7 errebote hartuta). Aipatzekoa ere Brownek min hartu zuela eta Ioannis Athinaiouren debuta.\nHurrengo norgehiagokak ere ez dirudi oso aproposa denik burua putzutik ateratzen hasteko, izan ere bihar iluntzeko 20:00etan Fontetan Valentziaren kontra jokatu beharko dute “beltzezko gizonek”, baldin eta lehia jokatzen bada. Izan ere Bilbao Basketek ohar batean adierazi zuen covid-19an bi postibo izan zirela lehenengo taldean. Ordu honetan ez dago ez talde bilbotarraren ezta ACBren aldetik ere norgehiagoka atzeratuko den berririk.


Banaketa zerrendak: Postontzi elektronikora zuzenean | Aldizkaria | EROSKI CONSUMER\nBanaketa zerrendak: Postontzi elektronikora zuzenean\nInternetek aspaldi abiatu zuen zerbitzu honek denboran barrena kementsu irauten du\nZaude segur: gustukoa duzun jarduera horrek, bitxi eta bakana izanagatik, mundu zabalean zaletuak izango ditu. Horrenbestez, distantzia fisikoa ia hutsaren parekotzat jotzen duen Internet komunikabideak, joera bertsuak dituzten erabiltzaile-taldeak elkarrekin harremanetan mantentzeko lagungarri diren sistemak ugaldu eta hobetzeko balio du. Egiazko "komunitate birtual" horietako kideen arteko lokarriak sendotzeko Sareak aspaldian jarritako lanabes horietako bat, egun ere baliagarrienen artekoa, banaketa-zerrendak dira. Hitz gutxitan azaltzeko, posta elektronikoak eskaintzen dituen aukera batzuen hobekuntzak dira.\nE-mail bat bidaltzea gauza soila, azkarra eta merkea da; baita milioi bat mezu igortzea ere. Posta tradizionalean ez bezala, posta elektronikoaren jasotzaileen kopuruak ez du igorpena garestitzen, ezta mantsotzen ere. Erraztasun hori dela medio, Sarearen hastapenetatik bertatik, hala eskatzen zuten erabiltzaile guztien posta elektronikora informazio bera zuzenean bidaltzen zuten zerbitzuak sortu ziren: banaketa-zerrendak, hain zuzen ere.\nBadira banaketa-zerrenda neurrikoak, norabide bakarrekoak, aldian aldikoak, anarkikoak, mekanika kuantikoaren gainekoak, laurogeigarrenetako punk mugimenduari buruzkoak... hau da, zaletasun guzti-guztiak asetzeko beste. Sailkatu behar izatekotan, bi ataletan bereiziko genituzke: irekiak eta itxiak. Lehenengoetan, bertako partaideek aktiboki esku har dezakete, hots, berak e-mail bat igorri eta kide guztiek jasotzen dute.\nZerrenda itxietan, aitzitik, informazioa sortzaileek bakarrik bidal dezaketenez, bertako kideek badakite interesgarritzat jotzen duten informazio-iturrietatik bakar-bakarrik jasoko dituztela mezuak (musika talde baten albisteak, nobelagile baten idazlanak, aldizkari jakin bateko informazioa, etab). Nolanahi ere, banaketa-zerrenda irekiek erabiltzaileen komunitate birtual bat sortu eta mantentzeko balio dute eta bigarren hauek, aldiz, zerbait esan behar duenak erabiltzaile mordo bati helarazteko bideak dira.\nHortaz kanpo ere, bada aukeratu beharrik: zerrenda irekiak berak ere neurrikoak izan daitezke edo kontrolik gabeak, adibidez. Aurrenekoetan mezu guztiak zuzen-zuzenean argitara eman eta gainontzeko kideei igortzen zaie. Neurriko zerrendetan ("zerrenda itxiak" ere esaten zaie hauei), ostera, mezu guztiak irakurri eta horietatik eztabaida-taldeko kideentzat egokiak bakarrik hautatzen ditu arduradun batek. Era honetan kideen askatasuna murrizturik gertatzen bada ere, beste aldetik eskertzekoa da gaiarekin zerikusirik ez duten mezuekin postontzia ez betetzea.\nNolako gaiak aztertzen diren galdeginik, denetarikoak, ia-ia denak jorratzen direla aitortu behar da: milaka gai-zerrenda daude, eskura: hutsalenetatik hasita, sakonenetaraino. Izan ere, eztabaida lasaiago, antolatuago eta dokumentatuagorik egitea bermatuko lukeen biderik ez dago Interneten. Batzuen iritziz, chat-ak bikotea bilatu edo Trivial-en jokatzeko saski-nahaski hutsak diren bitartean, banaketa-zerrendei esker bidaltzaileak mezua igorri aurretik gogoeta egin (hori ezinezkoa da, inondik inora, chat-ak berehalakotasun izugarria agintzen baitu) eta, argudioak oinarritzeko eta ideiak sakonago jorratzeko, liburu edo aldizkari tradizional edo elektronikoei buruzko erreferentziak erants ditzake.\nGure zaletasunen araberako eztabaida bilatzeko zerrenda-bilatzaile batera jotzea izaten da egokiena: RedIRIS (www.rediris.es/list ), Topica (www.liszt.com ), Listtooll (www.listtool.com ) eta Ezine (www.ezinecentral.com ) dira zerrenda-bilatzaile ezagunak, besteak beste. Nolanahi ere, eskura dauden aukera ugari horietan geure modukorik aurkitzen ez badugu, geurea sor dezakegu bertan.\nZerrendek badute beste abantaila nabarmen bat ere: hizkuntzak praktikatzeko bide aproposa dira, interes berberak izan arren, beti hizkuntza bera baliatzen ez duten pertsonak jartzen dituztelako harremanetan. Horrelako gehienetan (Internet osoan bezalaxe, alegia) ingelesa da nagusi, baina espainolezkoak ere ehunka izaten dira. Areago, hiztun gutxi dituzten hizkuntzetakoak ere aurkitzen dira bertan. Egiari zor, hedabide gutxik ematen digu aukera, horren modu eroso eta errazean, gure antzeko pertsona ugari ezagutzeko.\nPosta elektronikoko zerrendak kudeatzen dituzten sistema gehienak biziki desberdinak direnez, horietako bakoitzetik baja ematea ere prozesu desberdina jazotzen da. Beraz, kide sartu aurretik hobe izaten da baja ematea soila eta erosoa dela egiaztatu edo bermatzea; bestela, oso litekeena da garai batean erakargarri iruditzen zitzaizkigun arren, egun batere interesgarritzat hartzen ez ditugun zerrendez postontzia lepo ikustea.\nConsumer-en inguruan dabiltzan web-en unibertsoa (CONSUMER aldizkaria, consumaseguridad.com, Consumer gida praktikoak eta Vitelia) hiru banaketa-zerrenda (buletin elektroniko) dituzte: horiei esker jasotzen dute gaurkoturiko gaiei buruzko informazioa bisitariek.\nEra horretan erabiltzaileak ez du zertan web-en aldiro-aldiro sartu: web guneak berak dei egiten dio internautari, kontsumo eta eguneroko bizitzari dagozkion gaietan informazio freskoa izan dezan. Buletin elektronikoak doanekoak dira eta internautari datu bakarra eskatzen diote: bere posta elektronikoa.\nAldizkariarena da denetan buletin aspaldikoena (1998tik igorri izan da etengabe) eta berari esker, Consumer-en harpidetza hainbat tokitara helaraz daiteke (bestela ezinezkoa litzateke). Urtea bete berria duelarik, consumaseguridad.com elikagaien kontsumo seguruaren aldizkariak azken berriak jakinarazi eta aholkuak ematen ditu, alor horretako segurantzia areagotu eta elikabide toxikoen bidezko infekzio ikaragarriei saihets egiteko. Consumer.es -ek, bere aldetik, buletin bakarrean biltzen du azken zazpi egunetan kontsumo-atari osoan argitara emaniko guztia. Laburbilduz, hiru banaketa-zerrenda hauek dira Eroski Taldea Fundazioak kontsumoaz eta eguneroko bizitzaz plazaratzen duen informazioarekin konpromiso leialena duten internautekiko komunikabiderik zuzenena.\nEtorkizunean, erabiltzaileek interesgarrien dituzten gaiak soilik jasotzeko, buletin hauek ez ezik, geroaldiko beste hainbat ere pertsonalizatu ahal izango dituzte: nutrizioa, brikolajea, etxe ekonomia, erreportaje bereziak, kontsumo alorreko albisteak... denetik jorratu ahal izango da etxetik. Neurri-neurriko buletinen aroa izango da aurki.\nPosta elektronikoa hurrengoetako batean utzita:\nCONSUMER aldizkarian, Internet-en (hileroko buletina)\nElikadurari buruzko segurantziaren egunkaria (asteroko buletina)\nKontsumoko zure atarian (asteroko buletina)\nBeren banaketa zerrenda horietan 100.000 izen emanik dituztela diote; gaiei dagokienez, Anastacia abeslariaren jarraitzaileetatik hasita, Adena ekologisten elkarteak kudeatzen duen zerrendaraino iristen da. Okerrena, aukera-olde horretan hautatzea.\nBanaketa-zerrenda baino areago, Yahoo Groups taldeak egiazko komunitate birtualak dira eta bertan erabiltzaileek mezuak igorri eta jasotzeaz gainera, era guztietako artxiboak trukatzen dituzte, hainbat zerbitzuren berri jasotzen duen web orrialdea ere eskura izaki. Berria, zinez.\nInternet hasi zenetik hor da RedIRIS, Espainiako unibertsitateen sarrera telematikoa kudeatzen duen erakunde honek hasieratik eztabaida-foro elektronikoak eskaini izan ditu, ezagutza ugaltzeaz kezkatzen direnentzat bereziki.


Kultura Sustatu: COVID-19 Salbuespenezko neurriak - Kultura saila - Euskadi.eus\nGure politikak eta aurrekontua birbideratu behar ditugu, kultura-ehunaren alderdirik ahulenei ahalik eta eraginkortasun handienarekin erantzuteko.\nPremiazko neurrietako batzuk dagoeneko hartzen ari dira. Erakundeek enpresen likidezia hobetzeko neurriak iragarri dituzte, enpresek beren betebeharrei aurre egiteko, Ogasunarekin dituzten konpromisoak atzeratzeko edo enplegua aldi baterako erregulatzeko espedienteak errazteko. Jarduerak etetearen berehalako ondorioak arintzeko neurriak gure ehun ekonomikoa osatzen duten enpresa eta autonomo guztiei zuzenduta daude; beraz, baita kultura-sektoreko enpresa, autonomo eta enplegatuei ere.\nFinantzen Euskal Institutuak: enpresentzako finantzaketa-lerro bat\nFinantzen Euskal Institutuak, Ogasun eta Ekonomia Sailari atxikitako zuzenbide pribatuko erakunde publikoak, iragarri du enpresei finantza-laguntza emateko lerro bat abian jarriko duela, Covid-19 birusaren pandemiaren ondorioz Euskadin deklaratutako osasun-larrialdiko egoeraren aurrean.\nEnplegu-Erregulazioko Espedienteak COVID – 19k eragindako egoeren ondorioz\n2020/03/19an Eusko Jaurlaritzak zabaldutako zirkularra-\nEuskadik bizi duen osasun-larrialdi egoera dela-eta, dokumentu honekin, mugikortasuna mugatu eta zerbitzu eta establezimenduak ixteko neurriak hartu izanagatik aurkezten ari diren enplegua arautzeko espedienteen aurkezpen eta onarpenean jarraitu beharreko oinarrizko irizpideak zedarritu dira.\nGuztira, 45.415.000 euro bideratuko dira, premiazko izaeraz, ETEetan teknologia eta telelana prest jartzea errazteko; koronabirusa arintzen lagunduko duen premiazko ikerketa egiteko; industriako eta elikaduraren sektoreko ETEei zeharkako finantzaketa emateko; Covid19k eragindako krisian dauden enpresak berregituratzeko eta bultzatzeko laguntza-lerro berri bat; eta elikadirura produktuen soberakinak kudeatzeko programa berri baterako\nEiTB (2020/03/24) Jaurlaritzak 841 milioi euro bideratuko ditu enpresei eta osasun arloari laguntzeko\n"(...) 586 (milioi) enpresa txiki eta ertainentzat eta autonomoentzat. (...) Lehendakariak adierazi du jarduera ekonomikoa beharrezkoa dela funtsezko zerbitzuei euskarria emateko. "Funtsezkoa da enpresetan protokolo zorrotzak bermatzea, pertsonen ahalik eta segurtasun handiena zaintzeko".\n"Baldintza horietan, langileen segurtasunarekin bateragarria den jarduerari eusten saiatu behar dugu. Pertsonentzako oinarrizko kontsumo-produktuen logistika, hornidura, energia edo banaketa mantentzea. Hori da enplegua babesteko modua ", azpimarratu du.\nBIZKAKO FORU ALDUNDIA\nBizkaiko Foru Aldundiak martxoaren 26an hartutako neurriak\nBIZKAIA_ Covid 19: Enpresa txiki eta ertainentzako eta autonomoentzako premiazko zerga-laguntzak eta –neurriak\nBizkaiko Foru Aldundiak hainbat zerga-neurri onartu ditu Bizkaiko pertsonen likidezia hobetzeko, bereziki mikroenpresa, ETE eta langile autonomoena, eta ekonomiaren sektore ahulenetan eragin ekonomiko negatibo handiagoa prebenitzeko.\n2/2020 Instrukzioa, martxoaren 23koa, COVID-19aren ondoriozko presazko tributu-neurriei buruzko martxoaren 17ko 1/2020 Foru Dekretu Arauemaileari buruzkoa.\nZergapekoei ahalik eta segurtasun juridiko handiena emateko, komenigarria da lehenbailehen zehaztea, eta, kasu batzuetan, argitzea norainokoak diren COVID-19aren ondoriozko presazko tributu-neurriei buruzko martxoaren 17ko 1/2020 Foru Dekretu Arauemailean jasotako neurriak.\no Gipuzkoako Foru Aldundiak hartutako neurriak, Covid-19 koronabirusak sortutako egoeraren aurrean\nForu dekretu-arau honetan jasotako zerga neurrien xedea da Covid-19ak eragindako pandemiaren ondorioak arin tzea, Gipuzkoako Lurralde Historikoaren foru zerga sistemaren menpe dauden zergapekoei dagokienez.\nZerga Premiazko Araugintzako Dekretua (2020/03/20).\nForu Gobernu Kontseiluaren 2/2020 Zerga Premiazko Araugintzako Dekretua, martxoaren 18koa Onestea premiazko zerga neurriak COVID-19ren inpaktu ekonomikoari erantzuteko.\nGOBERNU ZENTRALA ETA EUROPAR BATASUNA\nETEentzako eta autonomoentzako baliabideak COVID-19ren aurrean\nOnuradunak: autonomoak eta ETEak\nXedea: besteak beste, digitalizaziorako ekipamendua eta zerbitzuak erosteko eta leasinga egiteko laguntzak, eta, bereziki, aurrez aurrekoak ez diren lan-irtenbideak emateko laguntzak.\nDigitalizazio-proiektuak eta, bereziki, Acelera Pyme >>> AUTONOMOENTZAKO eta ETEentzako ataria programan jasotako telelanerako soluzioak sustatzera bideratutakoak\n11/2020 Errege Lege Dekretua, martxoaren 31koa, COVID-19ri aurre egiteko gizarte- eta ekonomia-arloan premiazko neurri osagarriak hartzen dituena.\nAutonomoei laguntzeko neurriak\n34. artikulua. Gizarte Segurantzako gizarte-kotizazioen moratoria.\n35. artikulua. Gizarte Segurantzarekiko zorren ordainketa atzeratzea.\nIndustrializazioa laguntzeko neurriak\n40. artikulua. Nazioarteko merkataritza eta nazioarteko beste ekitaldi batzuk sustatzeko jarduerak ezeztatzeagatik gastuak itzultzea eta laguntzak ematea.\nMalgutasuna horniduren arloan\n42. artikulua. Autonomoentzako eta enpresentzako elektrizitate-hornidurako kontratuak malgutzea.\n50. artikulua. Autonomia-erkidegoek eta toki-erakundeek COVID-19k eragindako osasun-krisiak kaltetutako enpresaburuei eta autonomoei emandako maileguak itzultzeko egutegiaren ezohiko atzerapena.\n53. artikulua. Autonomia-erkidegoen eta toki-erakundeen zerga-arloko epeak etetea.\n54. artikulua. Diru-laguntza eta laguntza publikoen arloko neurriak.\nCOVID-19ren inpaktu ekonomiko eta sozialari aurre egiteko ezohiko premiazko neurriei buruzko martxoaren 17ko 8/2020 Legegintzako Errege Dekretuaren 17. artikulua.\nAldi baterako lan-erregulazioko espedienteen malgutasuna.\nAldi baterako lan-erregulazioko espedienteen eraginpean dauden pertsona guztiek langabezia-prestazioa jasoko dute, baita kotizazio-denbora nahikoa ez izateagatik horretarako eskubiderik ez dutenek ere. Alarma-egoeran kobratutako langabezia-prestazioak ez dira zenbatuko geroko langabeziarako. Zerotik kobratuko dira.\nNola eskatu aparteko prestazio berria COVID-19k kaltetutako autonomoentzat?(2020/03/23)\nGobernuak ezohiko neurri sorta bat onartu zuen joan den astean, COVID-19 pandemiari aurre egiteko ezarritako alarma egoeraren ondorioz kaltetutako norberaren konturako langileentzat, enpresentzat eta soldatapeko langileentzat.\nNeurri nagusietako bat autonomoentzat izan da, eta aparteko prestazio bat onartu da COVID-19ko pandemiak beren negozioetan dituen ondorio negatiboak arintzeko. Gako nagusiak gida honetan azaldu zituzten.\nAutonomoentzako aparteko prestazio berriari buruzko galdera eta erantzun guztiak (2020/03/25)\nGobernuak aparteko prestazio berri bat jarri du abian norberaren konturako langileentzat, COVID-19ren pandemiak negozioetan dituen ondorio negatiboak arintzeko. Eguneratutako gida honetan, prestazio berri horri buruzko zalantza gehienak argitzen saiatzen da Gizarte Segurantza.\nEscrivá ministroak COVID-19 gaitza edo isolamendu prebentiboa duten langileentzako laguntzak azaldu ditu\nCOVID-19 EBko Neurriak\nFREMAP (Gizarte Segurantzarekin kolaboratzen duen 61 zenbakidun mutualitatea)\nCOVID-19: jarduera uzteagatiko aparteko prestazioa\n"COVID-19k eragindako osasun-krisia kudeatzeko ezarritako alarma-egoeraren ondorioz kaltetutako autonomoek jarduera uzteagatiko aparteko prestazioa eskatzeko baldintzak eta jarduerak"\nKoronabirusa, ETEak eta autonomoak: Gobernuak onartutako neurri guztiak\nBilboko Udalak martxan jarri du saltoki, autonomo, microETE eta enpreseentzako aholkularitza osozko zerbitzu bat\nBilboko Udalak berehalako aholkularitza- eta laguntza-zerbitzu bat jarri du martxan. Doan izango da, eta COVID-19k sortutako egoerari aurre egiteko erabil ditzaketen neurri aringarrien inguruko informazioa emango die saltoki, microETE eta autonomoei.\nZerbitzua martxan dago jada Bilbao Ekintza udal-sozietatearen bitartez, eta https://forms.gle/ZrhjZSXRqAKNoHt96 esteka bitartez jar zaitezke harremanetan.\nBilbao Ekintzako profesionalek jasotako galdera guztiak erantzungo dituzte eta negozioen arabera egokitutako aholkularitza pertsonalizatua eskainiko dute lanari, zergari eta finantzaketari lotutako gaien inguruan, bai eta administrazio zein erakunde publikoek eskainitako laguntza-neurrien inguruan ere.\nBilboko Udalak gogoratzen ditu osasun larrialdiagatik hartutako neurriak\nZerga eta tasen epeak etenda\nBilboko Udalak tramitatzeko epeak eten ditu Ogasun Sailari dagozkion tributu eta administrazio-prozedura guztietan, 2020ko martxoaren 15eko Alkatetzaren Erabakia betez eta martxoaren 14ko 463/2020 Errege Dekretuaren Hirugarren Xedapen Gehigarriari jarraituz.\nEgoera honetan, azken ordainketa-eguna martxoaren 25a zuen borondatez ordaintzeko epea eten da: “Neurrirako Ordainketa” delakoari atxikita ez dauden Erroldako ordainagirietan: Trakzio Mekanikoko Ibilgailuen gaineko Zerga, Ondasun Higiezinen gaineko Zerga, Estolderia Zerbitzuaren tasa, Auto-taxien eta gainerako alokairu-ibilgailuen Lizentziak Emateko eta Zerbitzuak Emateagatiko tasak, Udal Jabari Publikoaren Aprobetxamendu Berezi eta Erabilera Pribatuen Tasa, ibilgailuak espaloietan barrena finken barrura sartzeagatik eta horiek bide publikoan aparkatzeko erreserbatzeagatik; bide publikoan erakusleihoak, beira-arasak, dekorazio-atariak, toldoak, markesinak, iragarkiak, errotuluak, kutxazain automatikoak instalatzeagatik, eta trakzio mekanikoko ibilgailuak bide publikoan aparkatzeagatik.\nEra berean, etenda geratu da, oro har, ordaintzeko azken eguna martxoaren 14az gerokoa duten jaulkitako likidazio guztien ordainketa-epea, baita onartutako ordainketen zatikapen eta geroratze guztiak ere. Azkenik, bertan behera utzi dira, ordainagiriak betearazpen-bidean kobratzea xede duten administrazio-prozedurak.\nBilboko Udalak eta Udal Erakundeek, martxoaren 14ko 463/2020 Errege Dekretua betez, bertan behera eta etenda utzi dituzte dagoeneko hasita dauden administrazio-prozeduretarako epeak, elektronikoak izan ala ez.\nEra berean, Udalak zein Udal Sozietateek edozein neurri hartu ahal izango dute, zuzenean nahiz zeharka, egungo osasun-larrialdiko egoerari aurre egiteko\nBilboko Udalak jakinarazi du administrazio elektronikoaren bidezko prozedurek erabat jardunean jarraitzen dutela, eta epeak Dekretua bertan behera geratu ondoren abiaraziko direla berriz ere.\nBilbok Ogasun Saileko zerga-prozedura guztien tramitazioa atzeratu du\nBorondatez ordaintzeko epea eten da 'Neurrirako Ordainketa' delakoan sartuta ez dauden errolda-ordainagirietarako, izan ere horiek ordaintzeko azken eguna martxoaren 25a zen.\nHalaber, etenda geratu da ordaintzeko azken eguna martxoaren 14az gerokoa duten jaulkitako likidazio guztien ordainketa-epea, baita onartutako ordainketen zatikapen eta geroratze guztiak ere.\nTokiko Gobernu Batzordeak Donostiako Udalaren egutegi fiskaleko aldaketa onartu du. Beraz, ordaintzeko epea duten zergek irailaren 15era arteko atzerapena izango dute.\nAldi berean, eremu horretan hartu beharreko neurriak aztertuko dira, egungo egoeraren iraupena jakin ondoren.\nErabaki honen bitartez, Udalak ordainketen inguruan malgutasunez jokatu nahi du, koronabirusaren izurriteak eragin duen gizarte egoera kontuan hartuta.\nZehazki, Udalak irailaren erdia arte atzeratuko du zerga handien kobrantza, hala nola OHZ edo Ibilgailuen Zerga (Jarduera Ekonomikoen gaineko Zerga –JEZ- urri-azaroan ordaintzen da), baita aldi batean ordaintzen diren tasak ere (TAO). Aldizkako ordainketaren gainerako tasak banan-banan aztertuko dira eta behar diren erabakiak hartuko dira.\nUdalak ez du denda eta enpresa txikiei alokatutako udal-lonjen alokairua kobratuko, koronabirusaren ondorioz jarduera etenda dagoen denbora-tartean.\nUdal zergak eta tasak ordaintzeko epearen luzapena\nOHZ, EET eta zaborren tasak ordaintzeko epea luzatu egin da egutegi fiskalean. Horretaz gain, honako tasak ordaintzeko epea ere luzatu da: terrazak, industria-isurketak, hilerrien kontserbazioa, ibilgailuen sarrera (ibiak) – Lehen seihilekoa eta emakidak (sei hilean behin ordaintzea). (Ohi bezala, helbideratutako ordainagiriak epearen azken mugaegunean zordunduko dira kontuan).\nBESTE UDAL BATZUK HARTUTAKO NEURRIAK\nZerga egutegian aldaketak. Bizi garen alarma egoeraren ondorioz, egutegi fiskala aldatu du martxoaren 23ko dekretuak eta eragindako zergen epeak luzatu dira.\nEgutegi fiskala aldatu du Barakaldok, bai eta kobrantza epeak luzatu ere, isolamenduak dirauen bitartean herritarrek eta enpresek tramiterik ez egin behar izateko.\nEkainaren lehenera arte luzatu du Udaleko Ogasun Arloak apirilaren lehenerako aurreikusitako udal zergak kobratzen hasteko epea. "Herritarrak lasai egoteko hartu dugu zerga ordainketa luzatzeko neurria, horrela ez baitute etxetik irten beharrik izango tramiteak udaletxean egiteko", adierazi du Ogasun Arloko zinegotzi Danel Solak.\nMerkataritzari eta Ostalaritzari laguntzeko Tasa eta Zerga neurri berriak. Irungo Udalak bizi dugun alarma egoeraren ondorioz hartutako neurri berriak jakinarazi ditu. Kasu honetan, hiriko merkataritza- eta ostalaritza-jarduerari laguntzeko eta Alarmako estatu-dekretuak establezimendu horietarako ezartzen dituen itxiera-betebeharren ondorioak arintzen saiatzeko hartutako erabakiei buruzkoak dira.\nDurangoko Udalean eta sektore publikoko erakunde guztietan prozedurak izapidetzeko epeak eten egiten dira.\nEten egiten dira eskaintzak aurkezteko epeak Durangoko Udalean eta sektore publikoko erakunde guztietan izapidetzen ari diren hautaketa prozedura guz-tietan.\nEten egiten dira eskaintzak aurkezteko epeak Durangoko Udalean eta sektore publikoko erakunde guztietan izapidetzen ari diren lizitazio guztietan.\nEpeen zenbaketa berriz hasiko da alarma-egoera deklaratzen duen errege-dekretuak edo horren luzapenak indarra galtzen duenean (463/2020 Errege Dekretua, martxoaren 14koa, COVID-19k eragindako osasun-krisia kudeatzeko alarma-egoera deklaratzen duena).\nREALE Seguros-ek bere gain hartzen du ELKARGIko bazkideen gabealdi eragiketen % 100eko kostua\nREALE Seguros eta ELKARGI finantza lankidetzarako hitzarmen bat sinatu dute, Euskadiko enpresa txiki eta ertainen eta autonomoen baldintzak berehala hobetuko dituena.


Astelehenean iritsiko da uda Altzatera : Oarsoaldeko Hitza\nAstelehenean iritsiko da uda Altzatera\nAstelehenean (hilak 14) zabalduko dute Lezoko Altzate igerilekuko udako sasoia, kanpoaldea irekitzearekin. Igeriketa ikastaro trinkoak dituzte eskaintzan.\nAstelehenean zabalduko dituzte Lezoko Altzate igerilekuaren kanpoaldeko instalazio eta berdegunea. Udako aroa hasiko da herriko igerilekuan. Jada azken prestaketak egiten ari dira bertako langileak dena egoki egin dadin hala nahi dutenei harrera egiteko. Nabarmentzekoa da, iaz estreinatu ezin izan ziren urezko jolas guneak erabiltzeko aukera izango dela aurten.\nHorrekin lotuta, BPXport Lezok jakinarazi du (Lezoko kirolguneak kudeatzen dituzte) udako igeriketa ikastaro trinkoak antolatu dituztela. 4-15 adin tarteko haur-gazteentzat daude bideratuta, eta hiru dira: lehena hilaren 21etik uztailaren 2ra; bigarrena uztailaren 5tik 16ra; eta hirugarrena uztailaren 19tik 30era. Arratsaldez dira ikastaro horiek, 16:00etatik 18:15era. Horietan izena emateko deitu Altzatera (943 51 03 11) edo pasa bertatik. Informazioa jasotzeko aukera dago ere bide horietatik.\nBestalde, Lezoko kirolguneetan udako eskaintza berezia dute abian. Bihar (ostirala) arte instalazioetan udako abonua egiten dutenek, ez dute matrikula ordaindu beharko.


UDALBARRIAK zenbaki berezia - Ondarroako Udala by 11BARRI - Issuu\nUDALBARRIAK zenbaki berezia - Ondarroako Udala\nUDALBARRIAK 31berezi.qxd_Maquetación 1 16/3/20 17:11 Página 1\nUDALBARRIAK ONDARROAKO BARRI-PAPERA\nIII. Aroa • 2020ko martxoa • ZENBAKI BEREZIA • Ondarroako Udala • ISBN: BI-2572-2011\nKoronabirusak alertan ipini gaitu: etxean geratu! >Sintomak edukiz gero 900 20 30 50 telefonora deitu behar da, ez 112ra\noronabirusa Euskal Herrira oso modu bortitzean iritsi da eta horrek alerta egoeran ipini du biztanleria. Medikuntza alorreko profesionalek mezu zuzen bat daukate: etxean geratu! Horixe da Koronabirusari aurre egiteko modurik eraginkorrena. Martxoaren 14an alerta egoera ezarri zuten eta hori dela eta martxoaren 15etik hasi eta hamabost egunez herritarrak ezin dira kalera atera, egoera hauetan izan ezik: lehengaien erosketak egitera, farmazietara, txakurra paseatzera, lanera, menpekotasuna duten pertsonak zaintzera edo larrialdiren batera. Zer da Koronabirusa? Koronabirusak animalietan zein gizakietan aurkitzen diren birus familia zabal bat dira. Batzuek gizakia infektatu egiten dute, eta hainbat gaixotasun eragin ditzakete, hala nola, hotzeria arrunta; gaixotasun larriagoak ere badaude, besteak beste, Ekialde Hurbileko arnas sindromea (MERS) eta arnas sindrome akutu larria (Sras). Nola hedatzen da? Nahiz eta ez den zehazki ezagutzen, antzeko birusek eragindako beste infekzio batzuekiko analogiagatik, badirudi kutsatutako animaliekiko kontaktuaren bidez edo gaixoaren eztularekin eta doministikuarekin sortzen diren arnas jariakinekiko kontaktu estuaren bidez transmititzen dela. Sekrezio horiek beste pertsona bat kutsatuko lukete haren sudurra, begiak edo ahoa ukituz gero. Zer egin dezaket babesteko? - Garbitu eskuak sarritan. - Eztul edo doministiku egitean, estali ahoa eta sudurra ukondoarekin edo behin erabiltzeko zapi batekin. - Bota zapia berehala eta garbitu eskuak alkoholez egindako eskuetako desinfektatzaile batekin edo ur eta xaboiarekin. - Eztula edo doministiku egin eta sukarra duten pertsonetatik metro batera egon gutxienez. - Ez ukitu begirik, sudurrik ezta ahorik ere.\n>>Medikuen esanetan prebentzioa da gaitzari aurre egiteko modurik onena\n>>> Eztula, eztarriko mina, sukarra eta aire faltaren sentsazioa dira sintomak\n- Eskuen ukitze-eremuetan garbitasuna areagotu, etxean zein leku publikoetan.\nhala nola bihotzekoak, birikak edo immunitate-arazoak. sintomaren bat baduzu, deitu!\nZein dira sintomak? Sintoma ohikoenak eztula, eztarriko mina, sukarra eta aire faltaren sentsazioa dira. Kasu gehienak sukarra duen arnas infekzio bati dagozkio. Larritasun handiagoko kasu batzuk egon daitezke; oso gutxitan infekzioak pneumonia eragin dezake; kasu horietan, pazienteak arnasa hartzeko zailtasun handia du eta aire-faltaren sentsazioa, sukar altuarekin. Tratamenduari erantzuten ez dioten paziente larrietan, eta, bereziki, aurretik gaixotasunen bat badute, konplikazio larriagoak izan ditzakete, eta hil ere egin daitezke. Kasurik larrienak, normalean, adinekoetan ematen dira, edo beste gaixotasunen bat dutenen artean,\nCOVID-19 TELEFONO BEREZIA Koronabirusa eduki dezakezula uste baduzu deitu hona, eta ez 112ra:\n900 20 30 50 24 ordutan martxan!\nInstalakuntza publikoak eta egoitza itxi ditu udalak gutxienez 15 egunez Udaletxean ez dago aurrez aurreko zerbitzurik\nainontzeko erakundeek agindu baino lehen, udaletxeko zein herriko profesionalen aholkuei jarraituz erabaki zuen Zunbeltz Bedialauneta Ibaibarriaga alkateak instalakuntza publikoak eta Artibai egoitza ixtea. Martxoaren 12an sinatu zuen hurrengo egunetik aurrera udalaren instalakuntza publiko hauek hurrengo 15 egunetan gutxienez itxita egoteko erabakia: kiroldegia, futbol zelaia, arraun egoitza, Etxelila, Gaztelekua, Guzur-Etxi, Kofradia Zaharra, liburutegia, Musika Eskola, Bixikan, KZ Gunea, Antiguako Ama jubilatuen elkartea eta Gaztetxea. Alkatearen iritziz ez zeukan zentzurik ikastetxeak itxi eta instalakuntza horiek zabalik edukitzea: «Itxi izan ez bagenitu, jende gehiena instalakuntza horietan batuko zen, horrek birusa zabaltzeko daukan arriskuarekin». Martxoaren 13an, ostirala, Artibai egoitza ere zarratu egin behar zela erabaki zuen udalak. Egoitzako zuzendariarekin eta Osasun Zentroko zuzendariarekin berba egin eta gero, guztiek egoitza ixtea zela onena erabaki zuten. Helburua Koronabirusa egoitzara ez sartzea da, bertan dauden egoiliarrak arrisku handiena duten biztanleria baitira. Segurtasun protokoloa martxoaren 9tik aplikatzen bazen ere, neurri gogorragoak hartzea hobe zela erabaki zuen alkateak; hurrengo egunean Lehendakariak ere agindu bera eman zuen. Itxi aurretik, senide guztiei banan-banan abisatu zitzaien bisitak egiteko aukerarik ez zela egongo. Horren aurrean, egoitza aurreko plaza ixtea erabaki zen denen artean, egoiliarrak bertan egon ahal izateko eta egoitza barruan hainbeste denbora pasatzera ez\nUNEORO, INFORMAZIO EGUNERATUA www.udalbarriak.eus INFORMAZIO ZUZENA\nBESTE NEURRIAK Instalakuntza publikoak eta egoitza ixteaz gain, Koronabirusaren hedapena saihesteko neurri gehiago ere hartu dira. -Udal bulegoak: Martxoaren 16az geroztik udaletxean ez da aurrez aurreko arretarik eskaintzen. Soilik telefono edo posta bidez jarri ahal dira harremanetan herritarrak udalarekin; 94 683 3672 telefonoa eta orokorra@ ondarroa.eus posta elektronikoa daude erabilgarri. Behar-beharrezkoak diren tramiteak egiteko bakarrik erabili daiteke Udal Erregistro Orokorra. - Jolaslekuak: Haurren jolaslekuak eta nagusien ariketa lekuak itxita daude, bertan batu daitekeen jendetzarengatik. - Berdura Plaza: Astearte eta larunbatetan Berdura Plazan egoten diren saltzaileak Zaldupe eskolako patio estalian egongo dira, euren artean gutxieneko distantzia egotea bermatzeko. - Herri Busa: ez da egun guztian erabilgarri egongo. Anbulategiarekin adostu da 07:50ean hasi eta 10:00etara arte zerbitzua ematea, betiko geralekuekin. - Igogailuak eta komunak: igogailu publikoak 22:30etik 07:00etara itxita egongo dira eta egunean lau aldiz garbituko dira. Komun publikoak ere itxita daude. OHARRAK: • Erosketak egitera joatean, mantendu segurtasun distantzia. • Eusko Jaurlaritzak baieztatu du dendetan ez dela elikagairik faltako, baina hala eta guztiz ere udalak erosketak gainontzekoengan ere pentsatuta egitea eskatu du, gehiegikeriarik gabe.\nUDALBARRIAK 31berezi.qxd_Maquetación 1 16/3/20 17:11 Página 2\n2 UDALBARRIAK ONDARROAKO UDALA 2020ko martxoa • ZENBAKI BEREZIA\nAlkateak animoak eta babesa eman nahi dizkie Koronabirusaren aurka lehen lerroan dihardutenei Osasungintzako langileak goraipatu nahi izan ditu alkateak: «mila aldiz eskerrak eman eta beraien aholkuak jarraitu behar ditugu»\nunbeltz Bedialauneta Ibaibarriaga alkateak egoera zail eta larri honen aurrean Koronabirusaren aurka lehen lerroan borrokan ari direnei eskerrak eman nahi izan dizkie. Gogoratu du beraiek direla babesa behar duten lehen profesionalak, beraiek arduratzen baitira herritarrak babesteaz. «Eskerrak eman nahi dizkizuet herritarren izenean egiten ari zareten lan guztiarengatik. Bitarteko gutxirekin, ordu asko sartzen eta beti laguntzeko prest. Eredugarriak zarete! Mila mila esker!». Alkateak eskerrak eman zizkion baita ere Ondarroako Osasun Zentroko zuzendari Eladino Gonzalezi larrialdi egoera honetan udalari zein herriari bere lan-orduetatik kanpo eskainitako aholkularitza eta laguntza guztiarengatik. Ildo beretik, Artibai egoitzako langileria ere goraipatu nahi du Ondarroako Udalak. «Hasierahasieratik oso jarrera abegikorra erakutsi dute zelako krisia zetorren ikusita, eta pazientzia eta goxotasuna galdu gabe egoiliarrak egunero bezala sentiarazten ahalegin-\ntzen ari dira, nahiz eta egoera ez izan bat ere ohikoa», nabarmendu du alkateak. «Ez dira une errazak izaten ari: egoiliarrak bisitarik gabe, egoitzan eta Artibai plazan mugimendua mugatuta... zuek dakizue inork baino hobeto zelakoa den egoera barrutik. Animoak, bai zuei eta bai egoiliarren senideei ere». Osasungintzako eta ongizateko profesionalez gain, garbitasun lanetan ari direnei eta udal langileei ere azpimarra egin nahi izan die: «Beraiek dira egunero-egunero gure ingurua garbitzeaz arduratzen direnak. Beharbada halako gertaeren aurrean baloratzen da gehiago euren lana, baina balorean jarri beharko genuke egunero». Azken aipamena herriko merkatarieta ostalari txikientzat: «Une zailak dira. Zuek egiten duzue gure herria bizi. Animoak guztioi. Eta animo bereziak janari denda txikietako langileei, okinei eta lehen lerroan lanean jo eta ke diharduzuen guztiei». Mila esker, benetan!». «EUTSI ONDARRU ETA ALBOKOARI LAGUNDU!».\nBakoitzak bere komunitateko bizilagunei laguntzeko eskatu du Udalak Ondoan, azpian edo gainean bizi direnei laguntzeko eskatu du Ongizate Batzordeak\nuskal Herriko hainbat herritan boluntario sareak osatu dira larrialdi egoerak irauten duen bitartean laguntza berezia behar izan dezaketen pertsona nagusi, elbarri edo menpekotasuna dutenei laguntzeko. Eredu ona izan arren Udaleko Ongizate Batzordeak beste eredu bat proposatu nahi die herritarrei: bakoitzak bere komunitateko bizilagunei laguntza eskaintzea. Eneritz Basurko Pagoaga Ongizate Batzordeburuak esan du azken batean laguntza behar duen ezezagun batengana iristea baino errazagoa dela bakoitzak bere alboan, goian edo behean bizi den bizilagunari laguntza eskaintzea: «Bakoitzak ezagutzen ditu bere inguruko bizilagunen beharrizanak, eta pentsa dezakegu nork behar dezakeen laguntza. Herritarrei eskatzen diegu pertsona horiengana joan eta errazagoa dela konfiantzakoa izan daitekeen bizilagun batek laguntza eskain-\ntzea». Laguntza hori erosketak egiteko, zamarrak botatzeko, txakurra paseora ateratzeko, farmaziara joateko edo lehentasuneko beste beharrizan batzuetarako izan daiteke. Egitasmo hau bi alderdietako udal ordezkariek, udal teknikariek eta Artibai Egoitzako zein Osasun Zentroko ordezkariek osatutako koordinazio mahaian aurkeztu zuten Zunbeltz Bedialaunetak eta Eneritz Basurkok martxoaren 16 goizeko batzarrean, eta denen oniritziarekin ekin zaio egitasmoari. Adibidez: Nire komunitateko hirugarren solairuan adineko pertsona bat bizi da, bakarrik, eta Koronabirusak kaltetzeko arrisku handiko populazioaren parte denez ez da kalera irtengo. Orduan, nik, bere bizilagun bezala laguntza behar ote duen galdetuko diot eta nire burua eskainiko dut berari erosketa egiteko, farmaziatik gauzak ekartzeko, zamarrak jaisteko edo ogia ekartzeko. Elkartasuna da.\nEmakumeenganako indarkeriaren aurrean, arreta espezializatua\nusko Jaurlaritzak genero indarkeriaren biktima diren emakumeentzako zerbitzu espezializatua dauka martxan. Telefono hau doakoa da, eguneko 24 ordutan, 51 hizkuntzatan, espezialistek ematen dute arreta eta ez du arrastorik uzten fakturan. Telefonoz deitzen ari zarela erasotzailea entzuten ari bada, esan telefonoz medikuaren hitzordua bertan behera utzi nahi duzula eta erantzun bai edo ez egingo dizuten galderei. Telefonoaren bestaldean dagoenak ulertuko du zer den nahi duzuna. Larrialdi egoeran ere emakumeak erdigunera!\nArreta zerbitzua TELEFONO BEREZIA Genero indarkeriaren biktima diren emakumeentzako zerbitzua:\n900 840 111 24 ordutan martxan!\nOndarroako Udalak kaleratzen duen berripapera. Oraingo honetan COVID19a dela eta, zenbaki berezia dugu honako hau.


Zizahoria (Cantharellus cibarius)\nBasoa sekulako janari ekoizlea eta berebiziko biltegia da. Bertan “hartu eta jan” da lelo zabalduena. Sarrienik, hartzea da arazoa. Basotar ugarik hartu ez, harrapatu egin behar baitu, eta maiz, harrapatu eta hil, baldin eta jan nahi badu. Landareak inor hil beharrik gabe elikatzen dira. Lurretik sustrairatu eta airetik hostoratzen dituzte beharrezko gaiak. Zeregin horretan, era guztietako adiskideak dituzte. Onddoak dira ezagunenak.\nOnddoek gure begietan arras ezberdinak diren bi zati dituzte: lurpekoa eta lur gainekoa. Lur gainekoa “fruitua” da, guk bildu ohi dugun perretxikoa. Lurpeko eta lurrazaleko hifa edo harizpiek basoko bizitzako urrats garrantzitsua osatzen dute: hildako hondar organikoak ostera bizitzaren ziklora bideratzen dituzte. Onddoek jariatzen dituzten entzimek abiatzen dute, berriro, sekula bukatuko ez den katea. Hondarrak desegin eta landareentzako elikagai bihurtuko dira. Elkarlanaren adibide da basoa. Elkarlana kaosean. Basoa iraupenaren eta biziaren oihana da. Batzuek aurrera egitea lortuko dute, eta beste batzuk hondar bilakatuko dira. Hondar hori ere beharrezkoa da. Onddorik ez legoke hondarrik gabe, eta, onddorik gabe, landarerik ez.\nOnddoaren eta landarearen arteko loturari “mikorriza” deitzen zaio. Mycos (onddoa) eta rhizos (sustraia) hitz grekoek argitzen dute esanahia: sustraietako onddoa. Nahitaezko elkarlana osatzen dute: onddoek jakiak eta ura, eta landareek karbohidratoak eta bitaminak, eskuratu eta eskaintzen dizkiote elkarri. Ezagutzen diren landareen %95ek mikorrizaren bat osatzen dutela diote. Elkarlan guztietan bezala, bakoitzak bere gustuak eta aburuak ditu. Onddoak landarea aukeratuko du, eta landareak, onddoa. Horregatik, belaze garbian ez dugu esnegorririk topatuko, ezta pagadian udaberriko zizarik ere. Bizi, esnegorria pinuarekin biziko da; ziza, berriz, belarrarekin.\nHori da landatutakoan landare asko hiltzearen arrazoietako bat. Muintegian lur “antzuan” hazten da landarea, eta, onddorik gabe, ikaragarrizko ongarriketak eta zaintzak behar izaten ditu. Lurrera aldatzen dugunean, sustrai soilak ditu, onddorik gabe... Eta aparteko zaintzarik gabe... Gero eta gehiago erabiltzen dira onddoak landare ekoizpenaren lagungarri gisa. Merkeago eta landare hobea.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Sistema automatizatuak (Modulua)" topic_facet:"Lan giroko harremanak (Zeharkako Ikasgaia)" topic_facet:"Elektrizitatea eta Elektronika (Lanbide Arloa)" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Sistema automatizatuak (Modulua) Proposatutako gaia: Lan giroko harremanak (Zeharkako Ikasgaia) Proposatutako gaia: Elektrizitatea eta Elektronika (Lanbide Arloa) Generoa / Forma: Curriculumeko baliabideak\nAutomatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) Sistema automatizatuak (Modulua) Guztiak ikusi ... gutxiago ...


ikasbil.eus: Aldizkari Digitala: Ada Lovelace, lehenengo ordenadore-programatzailea\nGazte hil zen, minbiziaren ondorioz, baina bere proposamenek aurrera egin zuten.\nArgazkia: Antoine Claudet, Wikimedia Commons (CC BY SA 4.0)\nAda Lovelace, lehenengo ordenadore programatzailea\nAugusta Ada Byron Londresen jaio zen, 1815eko abenduaren 10ean; Annabella Noel-Byron baroisaren eta George Byron poeta ezagunaren alaba, gerora Ada Lovelace izenarekin egin zen ezaguna. Aita apenas ezagutu zuen, gurasoak bera jaio eta gutxira banandu zirelako. Gertaera horrek garrantzia handia izan zuen Adaren hezkuntzan; amak, zientzia esparrura bideratu zuen, aitaren izaera erromantikotik aldentzeko esperantzarekin.\nZientzietarako pasioa sustatu nahian, Ingalaterrako herrialde industrialak ezagutzeko bidaiak egin zituen Lady Byronek alabarekin. Izugarri ikasi zuen Adak. Zientziarekin lotura zuten pertsonak ezagutzeko aukera ere izan zuen, haien artean Mary Somerville zientzialaria; eta hari esker sortu zitzaion zientziarako, konkretuki matematiketarako, benetako interesa. Adaren tutore izan zen denboraldi batean: ordu asko pasa zituzten elkarrekin eta asko erakutsi zion, baina ez Somervillek bakarrik, beste zientzialari batzuek ere bai. Guztien artean aipatzekoa da Charles Babbage, zenbakien segidak kalkulatzeko makina analitikoaren sortzailea.\nHain zuzen, Ada Lovelacen ekarpenik handiena Babbagerekin lotuta dago, berak egin baitzuen Babbageren makinaren inguruko itzulpen-lana. Balio handikoa izan zen, baina arrakasta handiagoa izan zuten Adak makina hobetzeko egin zituen proposamenek.\nBere ekarpena ez zen horretan geratu. Ordurako Lovelaceko kondearekin ezkondua eta hiru seme-alabaren ama zen, baina formazio intelektualarekin jarraitu zuen. Imajinazio handiko emakumea zen, eta horri esker, XIX. mende erdirako oso aurrerakoiak ziren kontzeptuak garatu zituen. Esaterako, gaur egun algoritmo informatiko gisa ezagutzen den kontzeptua.\nMakina analitikoa kalkulu matematikoak egiteko erabiltzeaz gain, beste esparru batzuetan ere erabili zitekeela ohartu zen Lovelace. Zeinuen bidez adierazi zitekeen edozein arlotarako balio zuela konturatu zen: hitzak, musika.... Teoria horrekin Adak bere buruan lehenengo ordenagailua irudikatu zuela esaten da.\nBistan da punta-puntako zientzialaria zela. Landu zituen teoriak eta ideiak, Babbageren makinaren inguruko proposamenak....haiek guztiak lan batean bildu eta argitaratu zituen, baina ez zuen bere izenik jarri sinaduran, soilik, inizialak. Emakume izateagatik bere lanari baliorik emango ez zioten beldur zen. Ez zitzaion arrazoirik falta! Denbora kontua izan zen inizialak norenak ziren jakitea, eta Adaren aurreikuspena bete zen: ez garaiko agintariek, ez inguruko asmatzaileek ez zuten aintzat hartu, eta lankidetzarako ateak itxi zizkioten, baita Babbagek berak ere.\nDenborak, ordea, bakoitza bere tokian jartzen du, eta gaur egun Ada Lovelacen izena aipatzean hauxe esaten da: hizkuntza matematikoaren oinarriak jartzeko ekarpena egin zuela, eta lehenengo ordenadore-programatzailea izan zela.\nGazte hil zen, 36 urterekin, umetokiko-minbizi baten ondorioz. 1852ko azaroaren 27a zen. Bere aitaren, Lord Byron poetaren, ondoan lurperatzea eskatu zuen, ezagutu ez zuen aitaren altzoan.


NOLA MOZTU MUSIKA KONEKTATUTA - HASIBERRIENTZAKO - 2019\nNola moztu musika online - 3 modu erraz\nJarraian azaltzen diren argibideetan, musikak linean eta doan erabiltzeko modurik onena errusierazko zerbitzu errazak eta erosoak erabiliz, horretarako bereziki diseinatuta dago (noski, edozein audio moztuta, ez bakarrik musika). Ikus, gainera, nola bideoak lineako eta nola moztu.\nAbesti bat edo beste audio bat zergatik atera behar zenituen: edozein dei-tonu bat sortzeko (Android, iPhone edo Windows Telefonoarentzako), nahi duzun grabazio-zatia gordetzeko (edo ezabatzeko), behean zerrendatutako zerbitzuek nahikoa izango dute: saiatu naiz hautatu itzazu errusierazko erabilgarritasunean oinarrituta, audio fitxategien formatu onen zerrenda eta erabiltzaile berrientzako erosotasuna.\nZenbait kasutan, komenigarriagoa izango da horretarako diseinatutako programa bereziak erabiltzea, baina abestiak eta bestelako audioak mozten ez badituzu modu erregularrean egiten duzun zerbait, lineako editoreak nahikoa izan beharko luke, gainera, ez duzu ezer instalatu beharko.\nMoztu audio Ringtosh-en\nMoztu abestia online Audiorez-en\nAudio Cutter Pro (Online Audio Cutter) - musika mozteko modu erraz, azkar eta funtzionala\nLitekeena da abestia linean mozteko modu hori soilik egitea, tonu bat sortzea eta formatu egokian gordetzeko (adibidez, Android telefono edo iPhone baterako).\nMetodo sinplea da, gunea ez dago publizitaterik, errusieraz gainkargatuta eta ondo funtzionatzen du. Behar duzun guztia Audio Cutter Pro lineako zerbitzu errusiarra joatea da, Online Audio Cutterra eta jarraitu urrats sinple hauek.\nEgin klik "Ireki fitxategia" botoian eta hautatu zure ordenagailuko fitxategia. Audio fitxategi formatu gehienak onartzen dira, hala nola MP3, WMA, WAV eta beste batzuk (probak egiteko M4A erabili dut eta 300 formatu deklaratu dira). Horrez gain, bideo fitxategia zehaztu dezakezu, kasu honetan, soinua bertatik aterako da eta dagoeneko moztu dezakezu. Audio ez ordenagailutik ere deskarga dezakezu, baina hodeiko biltegitik edo Interneten esteka baten bidez.\nFitxategia deskargatu ondoren, musika errepresentazio grafiko batean ikusiko duzu Konposaketa ebaketa egiteko, erabili bi beheko markatzaileak, segmentua erreproduzitzeko "Espazioa" sakatu. Pantaila honetan ere, segmentuan gorde nahi duzun formatua hauta dezakezu: MP3, iPhonerako tonua eta "Gehiago" botoia sakatuz - AMR, WAV eta AAC. Goialdean konposizioan sarrera arina aukera bat dago (0 soinua maila normalera arte doa) eta amaiera leuna. Edizioa amaitutakoan, sakatu Moztu.\nHori da, agian, lineako zerbitzuak denbora pixka bat hartuko du musika mozteko (fitxategien tamainaren eta formatuaren bihurketa arabera) eta, ondoren, mezu bat ikusiko duzu trimming osoa eta Deskarga lotura adierazten duena. Egin klik fitxategia ordenagailuan gordetzeko.\nHori da //audio-cutter.com/ru/ (edo //www.mp3cut.ru/) erabilerari buruz. Nire iritziz, benetan, oso modu sinplean, beharrezko maila eta gehiegikeriarik gabe, eta uste dut, nahiz eta erabiltzaile berri gehienak erabili behar izan aurre.\nMoztu audio linean Ringtosh-era\nRingtosh: musika edo beste edozein audio mozteko aukera ematen duen beste lineako zerbitzu bikaina. Harrigarria bada ere, material hau idazteko garaian, ez da soilik doakoa, baizik eta publizitatea ere ez.\nZerbitzua erabiltzea aurreko bertsioan bezalaxe gertatzen da:\nEgin klik "Deskargatu" botoian edo arrastatu fitxategia banda gainean "Arrastatu fitxategiak hemen" hitzekin (bai, hainbat fitxategi egin ditzakezu, baina ezin dituzu konektatu, baina aldi berean bat baino errazagoa da).\nArrastatu markagailu berdeak abestiaren nahi duzun segmentuaren hasierara eta bukaerara (minutu segundotan eskuz ere ezar dezakezu), erreprodukzio botoia sakatuz hautatutako segmentua entzun dezakezu. Beharrezkoa bada, aldatu soinuaren bolumena.\nAukeratu pasahitza gordetzeko formatua - MP3 edo M4R (azken hau iPhonearen doinuarentzako egokia da) eta "Moztu" botoian klik egin. Audio trimming amaitutakoan, sortutako fitxategiaren deskarga hasiko da.\nRingtosh zerbitzuaren gune ofiziala, musika mozteko eta dei tonuak sortzeko - //ringtosha.ru/ (erabat errusieraz).\nAbesti baten zati bat konektatuta online (audiorez.ru)\nEta azkeneko gunea musikaren linean moztearen zeregina erraz burutzeko. Kasu honetan, Flash-eko editorea honetarako erabiltzen da (hau da, zure nabigatzaileak eginbide hau onartu behar du, Google Chrome edo Chromium-en oinarritutako beste arakatzailea izan daiteke. Microsoft Edge-n saiatu nintzen).\nEgin klik "Fitxategia kargatu", zehaztu audio fitxategiaren bidea eta deskargatu itxarotea.\nErabil ezazu goiko triangelu berdearen markatzaileak abestiaren edo beste soinu baten nahi duzun segmentuaren hasiera eta amaiera adierazteko. Kasu honetan, botoiak zatiak erabil ditzakezu.\nSakatu Moztu. Ebaki atala berehala eskuragarri egongo da lineako editorearen leihoan entzuteko.\nAukeratu fitxategia gordetzeko formatua - MP3 (ebakia ordenagailuan entzuteko edo Android edo M4Rra dei tonu gisa erabiltzen badu iPhonerako dei-tonu bat egin behar baduzu).\nSakatu "Deskargatu" abestiaren sortutako zatia deskargatzeko.\nOro har, lineako zerbitzu hau erabiltzeko gomendatzen dugu. Gune ofiziala, azpitituluan adierazitakoaren arabera - //audiorez.ru/\nAgian amaituko dut hau. Posible da "100 musika mozteko moduak" bezalako artikulu bat idaztea, baina egia esan, tonuak eta elkarren artean abestiak sortzeko aurrez aurreko zerbitzuak errepikatzen dira, neurri handi batean errepikatzen direla (saiatu naiz hain desberdinak hautatzen). Gainera, gune askok horretarako tresna berak erabiltzen dituzte (gainerako funtzionalak diseinu desberdina du), Audio Cutter Pro eta Online Audio Cutter-ekin adibidez, hain zuzen ere, adibidez. elkar errepikatuz.\nEspero dut, aurreko metodoak nahikoa izango dira zuretzat. Hala ez bada, beste aukera bat probatu ahal izango duzu - soundation.com - musika editore ia profesionala eta funtzionaltasun handiarekin (erregistroa beharrezkoa da). Abesti bat doitzeko lineako doako moduak egokirik ez bazaizkizula edo oso erraza iruditzen bazaie ere, arreta jarri beharko zenuke horren programak (lineako editoreak baino funtzionalagoak izan ohi dira).


Ikuspuntuak: Xiberoako maskarada (bideoa) Ikuspuntuak: Xiberoako maskarada (bideoa)\nHome Ikuspuntuak Ikuspuntuak: Xiberoako maskarada (bideoa)\nApi 22, 2017\nXiberoara egindako bisitaren azken egunean, Barkoxen (Barcus) Suletina Maskaradarekin ospakizunarekin bat egiteko sortea izan dugu. Zoritxarrez, goizean egiten diren ekintzetara joateko aukera baino ez genuen izan, baina hala ere honi buruzko bideoa prestatu dugu.\nAtal honetan arau den bezala, ez genuen turismo gidarik egin nahi, ezta Maskaradei buruzko trataturik. Gure sentsazio pertsonala eta gai honi buruzko informazioa aurki dezakezuen leku garrantzitsuak eskeini nahi dizkizuegu.\nBarkoxe. Suletina maskaradaren sarrera.\nLehendabizi gure atentzioa erakarri zuen gauza Barkoxen, herri txiki eta zoragarri honetako plazaren irudi koloretsua izan zen. Partaideek eta ikusleek, maskaradaren hasiera itxaroten zuten bitartean elkarrizketa animatuak mantentzen zituzten korroak sortuz.\nGuzti hori udaletxearen pean, zeinen aurrealdean hiru bandera zeuden. Bakoitza egon behar den lekuan. Egia esan ez genuen irribarre baino egin izan, Espainiao Erreinuko Gobernuko delegatu baten bati, Ikurriñak hiru masta horien artean ohorezkoa okupatzen zuela ikusirik ondoez bat eman ahal ziola imajinatuz.\nXiberoa, euskal lurraldeko herri txikiena eta hiritar gutxien dituen herria da. Hori dela eta, mota honetako lekuetan gertatzen den bezala, tradizio hauen mantentzeak, komunitate osoaren esfortsua eskatzen du, bereziki gazteena. Euskal kultura tradizionalaren manifestazio hau hobeto ezagutzeko gomendatzen dizuegun textuak azaltzen duen bezala,\nBarkoxe (Xiberoa). la plaza con el edificio del ayuntamiento al fondo\n“Urtero, herriko gazteek maskaradak ondoko herrietara eramatearen ardura hartzen dute. Erabakia ez da erraza, gehiengoak herrixka txikiak direlako, eta erronka handi honi aurre egiteko, herriko gazte guztiek eginbehar bat jaso behar dute. Dantzari onak, ahots goxoko abeslariak, barrearentzat eta halgararentzat prest dauden putzontziak, eragileak eta deklamazioan adituak diren interprete teatralak, eta musikoak ere behar dira.”\nIkusi dugunaren arabera, esfortsua merezi duen zerbait. Gure nazioaren kultura eta tradizioak mantentzera laguntzen duen gertaera bikaina eta liluragarria da. Gainera, honen prestakuntzaren bitartean, gazteen artean loturak sortzen dira.\nMaskarada suletinarra, zalantza gabe, euskal kulturako aratusteen tradizio guztien artean hoberena eta garrantzitsuena da.\nBarkoxe, maskarada suletinarraren momentu bat.\nIkusi genuen Maskarada honen garapen osoa bikaina izan zen eta arratsaldeko bigarren aldera ez geratzea deitoratu genuen. Baina oraindik gauza asko ikustear genituen, eta etxera bueltatzeko bide luzea.\nBarkoxe. “Beltzak” akzioan.\nOier Araolazak, komentario honen azkenean irakurtzera gomendatzen dizuegun artikuluaren egileak adierazten duen bezala:\n“Maskaradaren partaideek konpartsa koloretsu eta zaratsu baten parte dira. “Gorriak” dantzari bikainak. “Beltzak” eragileak, puntzoiak eta zalapartatsuak. “Txorrotxek” bi ahotsetara abesten dute, batzuetan aurkezlearen paperarekin eta beste batzuetan kronikaria. “Kauterak eta buhameak” elokuentziara jotzen dute irribarreak lortzeko asmoarekin eta kritika soziala egiteko ere. Xiberoako dantza teknika zainduan irakatsitako bost aitzindariak (zamaltzaina, txerreroa, kantinersa, gathuzaina eta entseinaria) dantzarako duten dohainak erakusten dituzte. Dantzari suletinarrek dantza-jauziak pausu neurtuekin eta lurra ukituz dantzatzen dituzte (jauzien dantzak), baina barrikada, gabota, branle eta edalontzi dantzetan grabitatea desafiatzen dituzte. Frijat edo antritxat bezala pausuak egitean, lurretik aireratzen dira, baina ez dute zerura begiratzen dantzatzen. Europa Mendebaldeko dantza tradicional gehiengoetan bezala, suletinarrek lurrari lotuak dantzatzen dute. Jauzi egiterakoan, hainbat eta altuen saltatzen dute, baina jaitsiera ere indarrez egiten dute. Txirulak, ttun-ttun edo salterioak, danborrak eta bibolinak markatzen dute oinek lurra ukitzen duten momentua.”\nBaina ziur gaude Euskaldunen Herriko alde hori disfrutatzen jarraitzeko, Xiberoara bueltatuko gara, eta era berean ospakizun guztia ikusteko asmoarekin.\nBigarren Gerrate Mundiala eta gero desagertzeko zorian egon zen ospakizuna. Bere biziraupena, azken urteetan gazteek eta bereziki emakumeek hartutako konpromesuagatik izan da.\nEuskal tradizioko jai bikain honi buruz gehiago jakin nahi izanez gero, hurrengo irakurkizuna gomendatzen dizuegu:\nEuskal Kultura Erakundea (Iparralde)\nZuberoako Maskaraden jatorriei buruzko entsegua (Violeta Alford)\nGure gomendioa, Xiberoari buruz hitz egiten dugun bakoitzean errepikatuko duguna: gure herrialdearen parte hori bisitatu beharra dugu, liluragarria eta askotan hunkigarria delako, gutxienez, batetan Maskarada Suletinarra ikusi beharra dago. Gure sustraiekin harremanetan jartzeko era bat da.\nXiberoan egindako egonaldiaMaison Biscayburun egin dugu, Sauiguisen. Gomendatzen dugun lekua. Jabeek, M. Helen eta Pantxo Etchebehere anfitrioi bikainak dira eta bere etxeko ateak irekitzen dizute. Logelak bikainak, erosoak eta handiak dira. Gainera, gosaria ere bikaina da, beraiek egindako goxo eta euskal pastelarekin. Biscayburun egindako egonaldia ez zen gonbidapena izan eta guk egiten dugun komentario, bezero bezala izandako esperientziaren arabera egiten dugu.\nPrevious article“Euskaldunek erre zuten Gernika”. Bonbardaketa eta gero prentsa suitzarrak eginiko analisia\nNext articleJack Prendergast: Irrintzi Batailoian Euskal Herriarentzat borrokatu zuen irlandarra


Dantza ikastaroak Yerakhavets eta Urtzi Aranbururekin — dantzan.eus\nHemen zaude: Hasiera › Albisteak › Dantza ikastaroak Yerakhavets eta Urtzi Aranbururekin\nDantza ikastaroak Yerakhavets eta Urtzi Aranbururekin\nGipuzkoako Foru Aldundiak urtero udan antolatzen dituen dantza ikastaroen egitaraua aurkeztu du. Aurten ere bi irakasle gonbidatu ditu, bata Tatiana Yerakhavets, dantza klasikoko irakaslea eta joan den ekitaldian ere parte hartu zuena, eta bestea Urtzi Aranburu donostiarra, dantza garaikideaz arduratuko dena.\nIkastaroa Artelekuko dantza aretoetan emango da uztailaren lehen hamabostaldian, 2tik 13ra. Hona hemen irakasleen inguruko informazioa eta ikastaroaren inguruko xehetasunak eta izen-emateko prozedura.\nUDAKO DANTZA IKASTALDIAK - 2007\nDatak: Uztailaren 2tik 13ra\nIrakaslea: Tatiana Yerakhavets\nMinskeko Bolshoy Antzokiko irakasle eta dantzari ohia\nMinsk-eko Koreografia Akademia Nazionalean graduatua, bere irakasle Savalieva eta Shvetsova, Vaganovaren ikasle izandakoak, izan . Moskun eta San Petersburgon bukatu zituen bere ikasketak. 1989an Minsk-eko Bolshoy Teatroko bakarlari zen jada eta 1991an konpainia bereko lehen dantzaria. 1999an Philip Morris jaialdiko urrezko domina lortu zuen. Obra klasikoetako rol nagusiak dantzatu ditu, hala nola Don Quijote, Carmen, Romeo eta Julieta, Bolero, Suzko txoria, Giselle eta abar luze bat. Moskuko Bolchoyko Grigorovitch eta Taranda, San Petersburgoko Calpacova, Berieshnoy eta Cunacova bezalako nazioartean ezagunak diren koreografoekin egin du lan. Europa, Asia eta Amerikako antzoki nagusienetan dantza egin du. Irakasle bezala Minskeko Koreografia Akademia Nazionalean eta Bolshoy Antzokian egin du lan, eta 2002 urteaz geroztik dantza klasikoa eta errepertorioa irakasten du Bartzelonako Eulalia Blasi, Color eta Aules akademiatan.\nNafarroako Gobernuaren dantza eskolako eta Biarritz Balleteko pianojolea. Halaber udako ikastaldi hauetan, Biarritzeko nazioarteko stage-an eta beste zenbait froga nahiz azterketa ofizialetan .\nIrakaslea: Urtzi Aranburu\nHerbeheretako Nederlands Dans Theater taldeko dantzari eta irakaslea\nDonostian jaioa 1972an, 4 urte besterik ez zituela Lorenzo Gorrotxategik zuzentzen zuen Gaztetxo taldean hasi zen euskal dantzak ikasten. 9 urterekin Thalia akademian sartu zen Mentxu Medelekin dantza klasikoa egitera, eta honekin batera baina geroago, Iñaki Landaren estudioan dantza garaikidea jorratzen hasi zen. 1985ean, 15 urte zituela Madridera joan zen Luis Fuenteren dantza eskolara, eta han egon zen lau urtez Eusko Jaurlaritzaren eta Gipuzkoako Foru Aldundiaren bekei esker. 1991ean Herbeheretako Nederlands Dans Theater konpainian sartu zen, lehenik gazte konpainian, hau da, NDT2an eta bi urte ondoren talde nagusian, hau da NDT1en. Gaur egun ere bertan dihardu. 16 urte hauetan mundu guztiko antzoki nagusienetan zehar ibili da dantzan koreografo ospetsuen esanetara, hala nola Jiri Kylian, Willian Forsythe, Ohad Naharin, Nacho Duato, Hans van Manen, Paul Lightfood eta Saburo Teshigawara. Azken honen konpainian dantzari gonbidatu gisa bi aldiz izan da Japonian. Jorma Elo koreografoaren laguntzaile eta errepikatzaile gisa ere lan egin du. Azken bi urteotan Hagako Kontserbatorioan Nederlands Dans Theater-en errepertoriaren irakasle da.\nErrepert. klasikoa - puntak: 13:00 – 14:00\nGaraikide aurreratua: 18:00 – 19:30\neguneroko errepertorio klasikoan izen ematea: 30 €\nGuttieneko adina: 12 urte. Aurre ikasketak: 2 urte gutxienez\nIzen emateko txartela nor debe dantza ikasketak gidatzen dituen irakaslearen sinaduraz aurkeztea (edo ikastetxeko ziurtagiri batez lagundua)\nOharra!. Leku mugatua. Antolatzailearen esku geratzen da onarpen eskubidea, maila teknikoa ez duten ikasleei dagokienean.\n1.- Izen emateko txartela behar bezala bete, norberaren irakasleak sinatuta (edo ikastetxeko ziurtagiri batez lagundua), eta Gipuzkoako Foru Diputazioko Kultura Zuzendaritzara bidali (KM Kulturunea, Urdaneta 9. 20006 Donostia. Tfnoa: 943-112891, Fax: 943-112765, e-mail: programazioa@gipuzkoa.net) ekainaren 15a baino lehenago.\n2.- Behin ikastaldian onartua izan dela ziurtatzerakoan, matrikularen zenbatekoa Kutxako 2101 0381 07 0001329473 zenbakidun kontu korrontean diru-sarrera egin eta ziurtagiria ikastaldia hasi baino lehenago Kultura Zuzendaritzara helarazi.\nTfno: (34) 943 112891\nFax: (34) 943 112765


Michelena eta Uranga hirugarren geratu dira Ferialekuko hondartzan - Tolosa - Tolosaldeko ataria\nMichelena eta Uranga hirugarren geratu dira Ferialekuko hondartzan\nTolosaldeko Ataria 2019-06-10 09:26\n17 urtez azpiko Euskadiko Hondartza Bolei Txapelketa jokatu da Tolosan; Toloboleiko bi bikote aritu dira lehian.\nTolosako Ferialekuan bildu ziren larunbatean, gizonezkoen Euskadiko 17 urte azpikoen txapelketako gazteak. Maila oneko boleibolaz gozatzeko aukera izan zuen hara gerturatu zen orok goiz osoan zehar.\nSei bikote aritu ziren nor baino nor eta azkenean, sestaoarren arteko final baten ondoren, erraz nagusitu zen Sanchez-Sanchez bikotea. Txapelketari dagokionez, bi taldetan banatutako ligaxka jokatu zuten lehenik. Guztira, bikote bakoitzak hiru partida jokatu zituen eta horrela geratu zen azkenean sailkapena:\nSanchez - Sanchez (Club Voleibol Sestao)\nGallo - Ruiz (Club Voleibol Sestao)\nMichelena - Uranga (Tolobolei)\nUreta - Garrastegi ( Madre de Dios)\nFedrini - Fernandez (Madre de Dios)\nOyarzabal - Artola (Tolobolei)\nTolosarrentzat lehen esperientzia izan zen maila honetako txapelketa batean eta benetan, urduritasunak-urduritasun, maila ederra eman zuten bi bikoteek. Gozatua ere hartu zuten eta aurrerantzean borrokan jarraituko dute.\n"Toloboleik badauka horrelako txapelketak Tolosara ekartzeko asmoa. Kirol honi Tolosaldean ere eman diezaiogun merezi eta behar duen indarra!", azaldu dute antolatzaileek.


Pertsona eredua Paz de Ziganda Ikastolan\nzeintzuk dira xxi. mendeko ikasle batek lehentasunez garatu beharko lituzkeen konpetentziak?\n22·01·22 | 00:32\nPaz de Ziganda Ikastolan ikasleak ditugu erdigunean.\nkastolaren etorkizuna irudikatzerakoan pertsona ereduaren definizioan jarri dugu indarra azken urteetan. Pertsona eredua diogunean, ikaslearen irteera profila dugu buruan, hots, zeintzuk dira XXI. mendeko ikasle batek lehentasunez garatu beharko lituzkeen konpeten-tziak? Hausnarketa honetatik abiatuta, Paz de Ziganda ikastolan ardatz nagusi batzuk identifikatu ditugu, eta horiek gure iparra bihurtu dira, gure ikastola osatzen dugun komunitate osoak konpetentzia horiek ikasle bakoitzarengan erdiesteko bat egin dezan. Pandemia garaia mundu mailako krisialdia da, eta gizarte aldaketa baten aurrean kokatzen gaitu. Hain zuzen ere, horregatik, etorkizuneko erronkei erantzuteko, gure ikasleek lehentasunez garatu beharreko konpetentziak definitu ditugu.\nGurea euskara ardatz duen proiektu eleani-tza da. Gure identitate propiotik abiatuta, mundura zabalik kokatu nahi ditugu gure ikasleak. Horregatik, ikasleek, euskaldunak eta euskaltzaleak izateaz gain, gaztelania, ingelesa, frantsesa eta alemana ere landuko dituzte beraien ibilbide akademikoan zehar. Halaber, komunikatzaile bikainak nahi ditugu eta horretarako ahozkotasunak, entzuteko gaitasun aktiboak eta jendaurrean hitz egiteak garrantzia berezia izango du.\nXXI. mendeko ikasleak berdintasunean heziak izan behar dira. Halaber, hiritar konprometituak nahi ditugu, gizartearekiko konprometituak, solidarioak eta jasangarritasunaren defendatzaile sutsuak. Elkarbizitza proiektua zutabe nagusia da ikastolan, eta horregatik KIVA eta beste hainbat ekimen jorratzen dira gurean.\nArazo ebazleak, ekintzaile eta sortzaileak, pentsamendu logiko eta kritikodunak, jakinmindunak eta pentsaera zientifikodun ikasleak behar ditugu etorkizuneko erronkei aurre egiteko.\nErantzukizunak har-tzeko eta autorregulatzeko prestatuak, etengabe eraldatzen diren inguruetara moldagarriak, kementsuak eta bakarkako lan ohitura sendodunak.\nLan talde kooperatibo modalitate anitzetan ari-tzeko trebatuak. Gizartea aktiboki hobetu nahi izanik, helburu komun bat lortzeko taldean lan egiten duen pertsona modu konstruktiboan eta iritzi propioarekin hezi nahi dugu.\nInformazio aukeraketan eta teknologietan erabiltzaile trebeak eta IKTko erabilera etikoan formatuak.\nOrekatuak eta osasuntsuak, adimen emozionala garatua dutenak, frustrazioari aurre egiteko prestatuak, autoestimudunak eta bere burua zaintzen dutenak; pertsona malguak etengabe eraldatzen ari den egoeretara moldatzeko gaitasunarekin.\nKonpetentzia horiek guztiak gure iparra bihurtu dira, denok norabide berean arraun egin dezagun. Ikastolako metodologia konpetentzialak, etapa ezberdinetan, azken helburu hauek erdiesteko tresna baliotsua bihurtu dira. Ikaskuntza aktiboa, ekintzailea, sustatzen dugu Paz de Ziganda ikastolan, eginez ikasiz, eta gure ikasleak etorkizunean gizarte hobe baten eragile izan daitezen.


Aintzane Urkijo - SANTURTZIko Alkatetzarako Hautagia - EAJ - PNV\nSANTURTZIKO ALKATETZARAKO HAUTAGIA\nAintzane Urkijo Sagredo naiz eta EAJ-PNVk Santurtziko alkatetzarako aurkeztuko duen hautagaia naiz. Hitza betetzen dakien emakumea naiz, hurbila eta hurkoari entzuteko eta enpatia erakusteko gaitasuna daukat.\nSanturtziko Udalean emango dudan laugarren legealdiari ekingo diot Merkataritza eta Turismoa (2007-2011), Gizarte Ekintza eta Berdintasuna (2011-2015) eta Alkatetzaren ardura azken urte hauetan nire ardurapean izan ondoren. Azken aldi honetan Alkatea izan naiz eta niretzat oso esperientzia aberasgarria izan da.\nIrakaslea naiz, gaur egun eszedentzia egoeran, Euskal Filologian lizentziatu nintzen Deustuko Unibertsitatean, eta lanbide horretan aritu nintzen Santurtziko udalean sartu aurreko hamar urteetan. Seme bat eta bi alaba ditut eta berrautaketara aurkezten naiz Santurtzi nire jaioterriaren eraldaketa prozesuarekin jarraitzeko asmo irmoarekin, azken lau urteotan hobekuntza handiak egin ditugularik. Zalantzarik gabe ilusioz beteta ekin nahi diot, gure herriaren bizitza kalitatea hobetuz.\nZorionekoa izan naiz eraldaketa prozesu honen parte aktibo izatea tokatu zaidalako, kudeaketa zorrotza eginez, zuhurtziaz eta lan etengabea eginez. Ezinbesteko jotzen dut herriko elkarteekin harreman zuzena izatea eta zintzoa eta garbia izatea. Entzutea eta populismoan ez erortzea, behar-beharrezko jotzen ditut lan egiteko eta hobetzeko\nHiritarrentzako Arreta Zerbitzua, Aldundiarekin batera El Árbol industrialdean enpresen haztegia bultzatu izana eta irisgarritasun arloan eginiko jarduera garrantzitsuak, besteak beste Nautika Eskolaren eta Udaletxearen beraren birmoldaketa integrala dira amaitzear dagoen legealdi honen ibilbide orriko zedarri nagusiak. Jarduera horiek guztiak planteatu ditugu erakundea gure herrikideen zerbitzura jartzeko. Pertsonak izanik gure jardunaren helburu nagusia.\nBoluntariotza, familia eta aisialdia nire lagunekin ematea dira nire zaletasunetako batzuk.\nBoga Santurtzi!, guztion artean egindako proiektua\nDanel Bringas Egilior\nItziar Carrocera Fernandez\nJoseba Ramos Arias\nBatirtze Eiguren Astelarra\nAlbaro Aresti Orella\nSonia Cadau Gutierrez-barquin\nItsazain Ortolatxipi Ibañez\nCristina Azpiolea Veiga\nNortza Goirigolzarri Garcia\nGorka Txarte Marin\nKarmele Tubilla Artetxe\nJose Antonio Aguero Saenz\nGurutze Urreiztieta Crespo\nDemetrio Egia Lopez De Eginoa\nMarta Alvarez Rincon\nIker Gomez Arribas\nAne Miren Mogollon Agirre\nJulio Arrondo Navaridas\nMiren Izaola Fernandez\nHiritarrentzako Arreta Zerbitzua (AHZ) Kabiezesen eta Mamarigan, udal administrazioa bizitoki ezberdinetara eramaten jarraitzera begira.\nSanturtziko sustapen ekonomikoa bultzatzea, sortu berri diren enpresentzat doako hiri haztegia abian jarriz eta Santurtziko gazteen artean herriko dendetan erostea bultzatzea.\nSanturtziko auzoetan Irisgarritasun Plana ezartzen jarraitzea, irisgarritasunari laguntzeko sistemak ezarriz,besteak beste arrapalak eta igogailuak jarriz Fontuson, Bogadoresen (Mamariga) eta Bizkaia Taldean (Kabiezes).\nMamarigan adineko pertsonentzako zentroa eraikitzea, zahartze aktiboa bultzatzeko eta adineko santurtziarren artean harreman berriak sortzeko aukerak eskaintzera begira.\nSanturtziren hiri eraldaketarekin jarraitzeko asmoa daukagu, hobekuntza lanak eginez, kaleak eraberrituz eta gune publiko ezberdinen balioa nabarmenduz.\nHiritarrekin elkarlanean aritzeko prozesua abian jartzea, arrantza portuko gunea diseinatzeko eta pabilioiek eta trenbide zabalguneak gaur egun hartzen duten tokia zehaztera begira.\nSerantes mendia Ezkerraldeko “biriki berdea” izatea nahi dugu, eta guneak berroneratu eta egokituko ditugu santurtziarren aisia-gunea izan dadin.\nSanturtziko neska eta mutikoen artean aisialdia aire librean gozatzeko erak sustatzea, jolasguneak eraberrituz eta gune horietan estalpeak jarriz.\nSegurtasun neurriak Santurtziko bizitoki,auzo eta merkatal guneetan. Arreta berezia jarriko zaio merkatal jarduera biziagoa denean, aisialdia segurua babestera begira.\nSanturtziko gazteen artean beraientzat eginiko jarduerak diseinatzeko eta zehazteko lanetan parte har dezatela sustatzea, elkarren artean aisialdia erakargarri eta arduratsua diseinatzera begira.\nEAJ-PNVren proiektua SANTURTZIko herrirako